- Etxepare Euskal Institutuak, Dance Base (Eskoziako Dantza Zentro Nazionala) eta Atlantikaldiak sustatutako proiektu honen arduradun artistiko dira Jen Wren koregrafoa, Amy Geddes musikaria eta Alain Maya dantzari eta koreografoa, Ereintza Dantza Taldearen izenean. Ekainaren 5etik 9ra Euskal Herrian elkarlanean dihardute, hala, ekimenaren lehen urratsa emanez.\n- Itsasoa zubi izango duen joan etorriko bidaia egingo du ikuskizunak: Edinburgoko Fringe jaialdian estreinatuko da abuztuan eta, ondoren, irailean Errenteriako Atlantikaldia jaialdian aurkeztuko da.\n2019an euskal zein eskoziar kultura, artea eta hizkuntzak oinarri hartuta bi herrien arteko harremanak sendotzeko, Etxepare Euskal Institutuak garatutako #ScotlandGoesBasque ekimenaren hurrengo mugarrietako bat izango da Euskal Herriko eta Eskoziako dantza tradizionalak uztartuko dituen Atlantik 1050 kaleko ikuskizuna. Institutuak berak, kulturen hartu-emana bultzatzea xede duen Errenteriako Atlantikaldia jaialdiak eta Dance Base-ek, Eskoziako Dantza Zentro Nazionalak sustatutako ikuskizun horrek itsasoa du bi kulturen arteko lokailu eta joan-etorriko bidaia gisa otu da: abuztuan Edinburgoko Fringe jaialdian estreinatuko da eta irailean, berriz, Atlantikaldiara etorriko da.\nAtlantik 1050 ekimenak bikain islatzen du #ScotlandGoesBasque proiektuaren asmoa: euskara eta euskal kultura Eskoziara eraman ez ezik, iragana eta gaurkotasuna\naintzat hartuta bi kulturen arteko uztarketa bultzatu nahi da, horretarako elkarri aberasgarri gerta dakizkieken ekimenak bideratu eta bi herrialdeetako kultur-eragile zein sortzaileen arteko harremanak sustatuz.\nZergatik Atlantik 1050?\nAipatu bezala, itsasoak garrantzi berezia du egitasmo honen muinean; izan ere, itsasoa lotura garrantzitsua izan da mendeetan zehar Eskozia eta Euskal Herriaren artean eta bi herrien arteko dantza tradizionalak bilduko dituen ikuskizun honek ere kostaldetik kostalderako bidaia egingo du: proiektua Edinburgon eta Errenterian sortu, garatu eta aurkeztuko da eta, itsasoz, 1050 itsas milia dira, hain zuzen, bi leku horien arteko distantzia. Hori da, hasiera batean, Basque-Scottish Traditional Dance gisa sortu zen proiektuari Atlantik 1050 izenburua ematerakoan jaso nahi izan dena.\nZertan datza Atlantik 1050?\n#ScotlandGoesBasque programa osatzerakoan, arte eszenikoen arloari dagokionez, xede hartu zen euskal artisten lanaren lagin bat Edinburgh Festival Fringe delakora eramatea, hori baita nazioarte mailan egun topaketa garrantzitsuena, bai publikoari dagokionez, eta baita arte eszenikoko profesionalei dagokienez ere. Testuinguru horretan, Atlantik 1050 nazioarteko proiektuaren sorburuan dago Fringe jaialdiaren zuzendari artistiko Morag Deyes-ek euskal dantza tradizionala Edinburgoko jaialdi ospetsuan aurkeztearen aldeko apostuan. Jaialdiaren arduradunak interes berezia agertu zuen euskal dantza tradizionalarekiko, bereziki deigarria gertatzen baita oinekin horretan egiten diren mugimendu-jokoak eta, hori dela-eta, kaleko ikuskizun bat programatu nahi izan zuen, bestelako euskal dantza gairaikideko hainbat artisten lana aurkezteaz gain.\nGauzak horrela, abian jarri zen Eskozia eta Euskal Herriko dantza tradizionalak kutsu garaikideaz uztartzeko bi herrien arteko erakunde eta artistek garatuko zuten Atlantik 1050 proiektua.Etxepare Euskal Institutuak Dance Base, Eskoziako Dantza Zentro\nNazionala, eta Errenteriako Atlantikaldia jaialdia ditu lankide: Dance Base izan da Eskoziako artisten aukeraketa egiteaz arduratu dena eta Atlantikaldia, berriz, proiektu honetan esku hartuko duten euskal ordezkariak hautatu dituena. Izan ere, kulturen arteko elkartrukeak ahalbidetzea eta horien arteko sorkuntza prozesuetan eragitea du helburu Errenteriako jaialdiak.\nFinantziazioari dagokionez, ekimenak Etxepare Euskal Institutuaren, kultur jarduerak bultzatzen dituen Creative Scotland erakunde publikoaren eta Errenteriako Udalaren babesa du.\nParte hartuko duten artistak\nAtlantik 1050 proiektua ikerkuntzaren, uztarketaren eta elkarlanaren emaitza izango da. Horretan jardungo duen lan taldea osatu aldera, Eskoziar partaideei dagokienez, Dance Base-k deialdi bat zabaldu zuen egitasmoaren zuzendari artistikoa eta musika zuzendaria hautatzeko. Aurkeztutakoen artean, Jen Wren emakume dantzari eta koreografoa eta Amy Geddes musikaria izan ziren hautatuak; eskoziar dantzariak aukeratzeko, halaber, eskoziar dantza tradizionaletan (bereziki Haighlanetakoetan) trebatutako 16 eta 25 urte bitarteko gazteen artean deialdia luzatu zuen erakundeak eta hautaketa ekainaren 15 larunbatean egingo da, Dance Base-en izango den atariko tailerraren ondoren (informazio gehiago: https://www.dancebase.co.uk/dance-news/opportunity-dancers-aged-16-25-needed-to-perform-in-the-jaialdia-mix-1460). Ikuskizuna musikaz jantziko duten bi musikariak euskaldunak izango dira eta Amy Geddesek aukeratuko ditu, sortze prozesuan aurrera egin heinean, zein instrumenturen interpreteak izango diren zehaztu ondoren.\nEuskal partaideei dagokionez, aldiz, Atlantikaldia jaialdiak Errenteriako Ereintza Dantza Taldeari egin dio enkargua. Taldeak, bere kide duen Alain Maya dantzari eta koreografoa izendatu du proiektuaren zuzendari artistikoaren zein musika zuzendariaren aholkulari, Euskal Herriko dantza eta musika tradizionalaren alorrean. Horretaz gain, bera arduratuko da euskal dantzariak hautatzeaz: Ereintzako hainbat kide izango dira dantzari-taldearen oinarri eta Euskal Herriko beste zenbait eskualdetako taldetako kideak ere deituko ditu Mayak proiektuan esku-hartzera.\nBai Euskal Herritik Eskoziara eta baita Eskoziatik Euskal Herrira ere bidaia egingo duten dantzariak 10/14 inguru izango dira, ikuskizunean tokian tokiko dantzari gehiagok esku hartuko dutela aurreikusita badago ere.\nEkainaren 5etik 9ra Euskal Herrira lan bisita, proiektuaren abiapuntu. Jen Wren eta Amy Geddes Euskal Herrian daude egunotan, Alain Mayaren gidaritzapean, euskal dantza eta musika tradizionalen inguruan ikertu eta horiek eskoziar dantzekin eta musikekin nola uztartu hausnartzeaz gain, lan horretan lagungarri izango zaizkien euskal kultura, ohiturak eta abarren ingurukoak gertutik ezagutzeko. Horretarako, euskal dantza taldeen entseguetan esku hartzeaz gain, izango dute bestelako euskal kultur adierazpenez gozatzeko aukera: Dantza filma eta Zuberoako Maskarada ikuskizuna Pasaiako Dantza Jaialdian, eskualdeko museoetara bisitaldia, …\nOndoren, Alain Maya Eskoziara. Uztailaren 22tik 26ra Alain Maya Eskozian izango da, proiektua osotzeko; bertan eskoziar dantza zein musika eta folklorearen xehetasunak ezagutu eta Jen, Amy eta bertako dantzariekin ariko da jardunean.\nLan prozesu guzti horren emaitza Edinburgon eszenaratuko da estreinakoz, Fringe jaialdian, abuztuaren 9an. Eta, estreinaldi horren ostean, Atlantik 1050 Euskal Herrira itzuliko da hezur-mamituta, eta irailaren 22an Errenteriako Atlantikaldia jaialdian aurkeztuko da.\nATLANTIK 1050 proiektuaren agenda\nJen Wren eta Amy Geddes en lan eta ikerketa bisita Euskal Herrira.\nAlain Mayaren lan bisita Eskoziara\nEmanaldia Fringen (Edinburgo)\nEmanaldia Atlantikaldian (Errenteria)\nJen Wren, zuzendari artistikoa\nJen Wren lan tradizional zein garaikideak sortu, ekoiztu eta zabaltzen dituen Slanjayvah Danza konpainiaren sortzaile eta zuzendari artistikoa da. Slanjayvah Danza-ren helburua da eskoziar eta espainiar dantza, musika eta kontakizun tradizionalak testuinguru garaikidean kokatzea. Konpainiaren lanak antzeztu eta eman dira Erresuma Batuan, Espainian, Frantzian, Herbeheretan, Estatu Batuetan, Qatar edo Singapuren. Enkarguak egin dizkiote KMA Productions, Cultural Olympiad 2012, Al Ryyan Qatar, Camera 2 New York eta abarrek.\nEskozian jaioa baina Espainiarekiko lotura sendoak izanik, Jenek bi kulturen aipua egiten du bere lanean. Dantza-pausu zein musika tradizionalak ekoizpen garaikideetan txertatzea du gustuko, eta emozioz eta abenturarako senaz jazten ditu. Slanjayvah Danza konpainiaren koreografo eta zuzendari artistiko gisa, ezaguna da publikoaren arreta ahots artistiko anitzaz eta pentsarazten duten lanen bidez erakartzeagatik.\nAzken urteotan, Jenek hainbat dantza tradizionalen arteko antzekotasunak eta aldeak ikertzen dihardu, eta baita historian zehar gizakiak munduan barrena egindako bidaiek zein eragin izan duten egun gizarteek dituzten harremanetan. Bere lan berrietan dantza elementu bizi edo indartsuak nahiz intimoagoak landu ditu.\nBere lan berriena 6 Feet, 3 Shoes da, lagunen arteko mugaz gaindiko harremanez eta kultur trukeaz mintzo den ikuskizuna. Piezak zuzeneko musika eta kontakizuna nahasten ditu, flamenkoa eta dantza eskoziar tradizionala zein garaikidea bateratuz.\nAmy Geddes, musika zuzendaria\nAmy Geddes eskoziar biolin jotzaile garaikideen artean nabarmenetarikoa dugu egun, eta interprete, irakasle eta konpositore aritzen da. Amyren estiloaren garapenean eragina izan du bere ibilbidean zehar, jaioterrian ez ezik, Irlandan, Norvegian, Kanadan edo Indian bertako musikariekin batera jo izanak. Horren emaitza da Eskozian erro sendoak dituen eta musika esperintzia aberatsa erakusten duen soinu irmoa. Scots Music Group taldearen Inspire Project delakoaren zuzendari artistikoa da gainera. Egitasmo horrek kalean bizi direnen eta gaitz mentalak dituztenen alde egiten du lan.\nAlain Maya, aholkularia\nAlain Mayak sei urterekin Errenteriako Ereintza Dantza Taldean hasi zuen bere dantzari ibilbidea, eta oraindik ere bertan dihardu dantzari eta taldeko arduradunetako bat bezala. Ereintzarekin Euskal Herrian eta nazioartean hainbat folklore jaialditan parte hartu du, esaterako, Irlandan, Turkian, Kroazian edo Austrian.\nKukai Dantza Konpainiako dantzarietako bat da 2001. urtean sortu zenetik. Aurretik Ereintzan eta Errenteria Musikal Dantza Eskolan jasotako dantza tradizional ikasketez gain, hazteko aukera eman dio nazioarteko koreografo ezberdinekin lan egiteko paradak, hala nola, Sharon Fridman, Cesc Gelabert, La Intrusa, Marcos Morau eta abar. Kukairekin Euskal Herrian eta nazioartean emanaldiak eta sariak pilatu ditu. Horietan aipagarrienak, Dantzari Talde Onenaren Max Saria bitan edo Espainiako Dantza Sari Nazionala. Aurresku eta dantza solte txapelketetan ere hainbat sari irabazitakoa, Gipuzkoako Aurresku Txapelketa tartean.\nDuela hamar urte ingurutik dantza irakasle bezala dabil. Gaur egun, Zumaiako Txori Txiki Dantza Eskolan irakaslea da, eta aurretik, Donostian, Errenterian, Baionan edo Getarian (Lapurdi) ere aritu izan da irakasle.\nFamilia dantzazalea eta kultur mugimenduarekin oso konprometitua izanda, bere dantzari ibilbidea zenbait kultur eragilerekin egiten duen lanarekin uztartzen du. Kazetaritzako ikasketak egin zituen EHU-UPVn, eta ondoren, Oarsoaldeko Hitza, Berria edo ETBn jardundakoa da, nahiz eta, gaur egun, dantzari emana dagoen 100 %ean.


Ohiko galderak (FAQ) — Orbea\n| logo kalka\nerregistratu gure newsletterra jaso ahal izateko\nQuiero suscribirme a los boletines de actualidad de Orbea y he leído y acepto la política de privacidad\nNola erregistratzen dira bizikletak?\nEsteka hau sakatu ondoren, EMAN IZENA ORBEA KIDE GISA eremuan, idatzi helbide elektronikoa eta asmatzen duzun pasahitz bat.\nEremu guztiak betetakoan, sakatu EMAN IZENA.\nHautatu duzun pasahitza gogoratzeko mezua jasoko duzu emandako helbide elektronikoan.\nLehen pauso hori eman eta gero, sakatu ERREGISTRATU BERMEA, idatzi matrikula-zenbakia (hamaika digituko barra-kodea, bizikletaren beheko tutuan) eta bizikleta erosi zenuen data, erantzun galdera erraz batzuei, onartu baldintzak eta, prozesua amaitzen duzunean, berreste-mezua jasoko duzu eman diguzun helbide elektronikoan.\nZergatik erregistratu behar dut bizikleta?\nBizikleta erregistratuta, Orbea abantaila esklusiboak lortzeko aukera izango duzu. Bermearen baldintzetan aurkituko dituzu interesgarri gerta dakizkizun xehetasun eta abantaila guztiak.\nIkusi bermearen baldintzak.\nZu hobeto ezagutzeko ere balio digu erregistroak, baita eguneratze- edo ordezte-lanak egin behar direnean zurekin harremanetan jarri ahal izateko ere. Soilik hala eskatzen badiguzu, bizikletaren munduari buruzko azken berritasunak jakinaraziko dizkizugu eta ekitaldien berri emango dizugu.\nBigarren eskuko bizikleta erosi dut, bermeak balio du?\nOrbea etxeak jatorrizko erosleari ematen dio beti bermea.\nZer egin behar dut bizikletan pitzadura edo arazoren bat ikusten badut?\nBermea kudeatzeko modurik errazena bizikleta saldu zizun banatzailearengana joatea da. Banatzailea bera jarriko da harremanetan Orbea etxearekin eta berak egingo ditu egin beharrekoak. Horrez gain, izan ditzakezun zalantzak ere argituko dizkizu.\nZer gertatzen da bermea erreklamatzean?\nBermea erabiltzen duzunean, banatzailea saldu osteko Orbea taldeari bidaliko dio erreklamazioa. Saldu osteko taldeak egoera aztertu eta konponbidea bilatuko dute. Bermea erabiltzeko baldintzak betetzen badira, ahal bezain laster egingo ditugu beharrezko konponketak edo ordezko eskaera.\nZer egin dezaket bizikleta lapurtzen badidate?\nJakinaraz iezaguzu matrikula-zenbakia, aurkitzen badugu horren berri eman diezazugun.\nNola jar naiteke harremanetan Orbea etxearekin?\nEdozein zalantza izanez gero, banatzaile ofizialekin harremanetan jar zaitezke edo zuzenean Orbea etxearekin, helbide elektroniko horretara idatzita: orbea@orbea.com\nGalderak egiteko, Orbea webgunea ere erabil dezakezu, helbide honetan: harremanetan jartzeko\nZein da hurbilen dagoen banatzaile ofiziala?\nEtxetik gertuen duzu Orbea banatzaile ofiziala aurkitzeko, banatzaile-bilatzailea erabil dezakezu esteka hau erabilita.\nZer egin behar dut babesleen edota taldeei laguntzearen inguruko informazioa lortzeko?\nTokiko taldeen kasuan, ohiko banatzailearengana jotzea da onena, dagoeneko martxan izan ditzakeen ekimenak ezagutzeko.\nNo, actualmente no lo tenemos contemplado para montar electrónico.


Ali Hassan Kuban - Wikipedia, entziklopedia askea.\nAswan, 1929ko abenduaren 29a\nKairo, 2001 (71 urte)\nAli Hassan Kuban (Aswan, 1929ko abenduaren 29a - 2001) egiptoar kantari, klarinete-jotzaile eta musikagilea izan zen. Zazpi urte zituela, gurasoek Kairora bidali zuten musika ikastera, eta besteak beste, klarinetea eta tar-a ikasi zituen. Gaztetan, zenbait folk taldetan jo zuen, turistentzat gehienbat. Zenbait urtez Kairoko Operako Orkestran jo zuen. 1957an Nubia Banda sortu zuen: tronpeta, saxofoia, klarinetea, akordeoia, gitarra, organoa, laut arabiarra, oud-a, duff-a, ohola eta perkusio afrikar arabiarra taldeez osatua zen banda hura. Berrogei urtean ez zuen musika tresnen egitura aldatu. Bere musika Nubiako musika tradizionalaren, arabiar eta egiptoar musika molde modernoen, eta musika sudandar autoktono eta zaharragoen arteko halako nahasketa bat da, folk nubiar modernoa deitua. Jotzen aritu den mende erdian zehar berrogeita hamar bat kantu besterik ez ditu egin, nahiago izan duelako pieza ezagunak jo eta ezagutarazi, etengabe berriak asmatzen ibili baino. 1960-1980 bitarteko urteetan bera izan zen ezteietara gehien deitzen zuten musikaria; kontuan izan behar da ezkontza arabiar batek sei edo zazpi egun hartzen dituela, eta berrehun-hirurehun lagun etengabe aritzen direla janean eta dantzan. Halako arrakasta zuen, zazpi talde hartu behar izan zituen bere zuzendaritzapean, eskari guztiei aurre egin ahal izateko. Egun berean eta hiri berean jotzeko eskariak zituenean, denak onartzen zituen, eta talde batetik bestera ibiltzen zen bezeroen nahiak asetzen. Mendebaldeko musikarien eragina ere jaso zuen, James Brownena batez ere. Kubanek James Brownen soul-a nubiar esentziarekin nahastu zuen, eta hala sortu ziren jerk-a edo kaf-a. 1993an, Berlinen, ezteietako errepertorioko hamabi abesti grabatu zituen, Walk like a nubian izeneko diskoan. 1995ean, Kairon, Nubian magic argitaratu zuen.\nISNI: 0000 0000 5517 907X\nBNF: 13956610k (data)\nOrriaren azken aldaketa: 28 urtarrila 2019, 15:29.


'Ni.eus', euskerazko email zerbitzua jaio da - bizkaie.biz\n'Ni.eus', euskerazko email zerbitzua jaio da\nBizkaie! 2020-05-18 10:33 Pil-pilean\nPribadutasuna errespetetan dau tresna digital barriak.\nErabiltzaile euskaldun askoren eskariari erantzunez, Puntu Eus Fundazinoak posta elektroniko eta mezularitza zerbitzuak emoteko Ni.eus zerbitzua ipini dau martxan, euskeratik eta euskeraz sortua, eta Guebs enpreseagaz lankidetzan. Era horretara, .eus domeinuak personen arteko hartu-emon digitaletara egin dau salto.\nOrain arte, norberaren webgunean .eus helbidea izateko aukerea eskaintzen izan dau Fundazinoak, eta domeinuak zabalkunde handia izan dauela garbi dago. Halandabe, webgunerik ez daben erabiltzaile askok be .eus bihurtzeko nahia agertu izan deutsie sarritan Fundazinoaren arduradunei. Hortik dator .eus amaieradun email helbideak sortzeko proiektua. Enpresa, alkarte zein norbanakoentzat aproposa da zerbitzu barria.\nAukera bi izango ditue erabiltzaileek helbide elektroniko barria eskuratzeko: Batetik, ni.eus erako kontu arrunt bat sortzea, doban (adibidez: ximun@ni.eus); bestetik, ordainpeko premium aukerea be badago, helbide osoa personalizetako aukerea emoten dauena (adibidez: info@ane.eus edo kaixo@mendielkartea.eus). Bezero arreta, web interfaze, laguntzino dokumentu eta bezero-guneak eskaintzen ditu zerbitzuak, dana euskeraz.\nNi.eus posta zerbitzuaren abantaila bat, beste zerbitzu batzukaz alderatuta, pribadutasuna da. Erabiltzaileen datuen pribadutasuna eta segurtasuna bermatuta dagoz: iragarkirik ez, tracking-ik ez eta komunikazino zifraduak. Ez dau iragarkirik erakusten ezta erabiltzaileen erabilerearen ezelako jarraipenik egiten be, Puntu Eus Fundazinoak ziurtatu dauenez.\nHorrezaz gain, nahi dan euskarrian erabilteko modua emoten dau, eskuko telefonoan zein ordenagailuan dogun posta programan, edo webmail bidez. Ganera, zerbitzu osogarriak eskaintzen ditu: egutegia, helbide-liburua, berbideraketak... Azken baten, interneteko erabiltzaile euskaldunei kalidadezko zerbitzua euren hizkuntzan emoteko tresnea da. Bultzatzaileek uste dabe hurrengo hileotan .eus domeinudun milazak kontu sortuko dirala.


Asteon zientzia begi-bistan #362 - Zientzia Kaiera\nKari Alberdik, sare sozialetan Kari Kimikari moduan aurkezten denak, dibulgazio-lana egiten du Twitterren eta Instagramen eta bere esperientziaren inguruan hitz egin du aste honetan Zientzia Kaieran. Bere esanetan, komunikazioa falta da zientzian dabiltzanen eta ez dabiltzanen artean eta beraz, zubi-lana egitea erabaki zuen euskal abestiak eta eduki zientifikoak uztartuz. Bere azken helburua, zientziaz inguratuta gaudela ohartaraztea da. Azalpenak Zientzia Kaieran: Kari Alberdi, kimikaria eta zientzia-dibulgatzailea: “Garrantzitsua da ikusaraztea zientzia ez dagoela gizartetik bereizita”.\nEAEko Gazteen Behatokiak hainbat modutan neurtu du pandemiak gazteengan izan duen eragina, besteak beste, hainbat arlotako espezialistengana joaz. Horietako batzuk laburbildu ditu Garak, “Gazteen zaurien barruan begiratzen” artikuluan. Bertan irakur daiteke, hala nola, gazte batzuek hibernazio afektiboa aukeratu dutela pandemiari aurre egiteko eta beste batzuek, bestalde, bizitzan oreka berrezartzeko aukera izan dute. Orokorrean, enpatikoagoak izaten ikasi dutela diote baina ondorio latzen truke, ondorio ekonomikoak nahiz psikologikoak, hain zuzen.\nEuskarazko sare neuronalak posible direla argitaratu dute Asier López, Mikel de Velasco eta Raquel Justok, UPV/EHUko Elektrizitatea eta Elektronika Saileko ikerlariek. Sare neuronalak datuetatik eredu konputazional konplexuak lortzeko balio duten paradigma konputazional bat dira eta adimen artifizialaren beste arloetan izan duten emaitzak ikusirik, elkarrizketa sistema automatikoak eraikitzeko teknologia nagusia bilakatu dira. Baina orain arte, arloko autore gehienek ingelesez dauden datu-baseekin egin dute lan eta hiru ikerlari hauen artean, euskarazko elkarrizketa sistema automatikoa eraiki dute. Datu guztiak Zientzia Kaieran.\nSaguak, baleak, hegaztiak eta arrabioak, denek beren gorputz-tamaina txikitu dute azken urteetan eta ikertzaileek ez dakite zergatik. Zientzia Kaieran “Animaliak txikiagotzen ari dira” izenburuarekin argitaratutako artikuluan, bi kasu aurkezten dira, gorputz-tamaina geroz eta txikiagoa duten bi espezie: Doñanako basasaguen kasua eta Eskandinaviako izokinen kasua. Bertan azaltzen denez, bi espezieen gorputz-tamainaren murrizpena gizakiaren esku-hartzearekin erlazionaturik egongo litzateke.\nLegez kanpoko zenbakien inguruan hitz egin du Josu Docel matematikariak Zientzia Kaieran. Badira zenbaki batzuk jendearen duintasun edo intimitatearen kontrako informazioa dutenak edo baita estatu-sekretu direnak, eta horrelako informazioaren jabe izatea legearen kontrakoa izan daiteke. Honen adibide da, esate baterako, DVDak pirateriatik babesten dituen enkriptazioa gainditzeko behar zen informazioa gordetzen zuen zenbakia, legez kanpokotzat jo zena 2007an. Datu guztiak Zientzia Kaieran: Legez kanpoko zenbakien existentziaren inguruan artikuluan.\nAlkerdi 2 haitzuloan (Urdazubi) duela 25.000 urteko dozena bat grabatu figuratibo aurkitu dituzte. Kantabriako Unibertsitateko Diego Garate Maidagan labar-artean aditua izan da lan honen koordinatzailea eta azaldu duenez, grabatu figuratibo hauek paleolitikoan oso ohikoak ez ziren ezaugarriak dituzte. Bisonteak, uroak, zaldiak eta, bereziki, lau bulba nabarmentzen dira grabatu hauetan. Iristeko zaila den leku batean zeuden ezkutatuta. Azalpenak Elhuyar aldizkarian: Duela 25.000 urteko grabatu ezohiko batzuk aurkitu dituzte Alkerdi 2 haitzuloan\nMexiko, Korea eta Espainiako astrofisikari-talde bat zulo beltzen inguruko hauts kosmikoa nola banatzen den ikertzen aritu da Kanarietako Teleskopio Handia erabiliz. Horri esker, aurretik egindako beste behaketa batzuetan lortutako informazioa osatu ahal izan dute eta dirudienez, hauts kosmikoa zulo beltzetik ehunka argi-urteetara dauden hodeietan antolatzen da, zulo beltzetik ateratzen den haizeak lagunduta. Ana Galarragak azaltzen du Elhuyar aldizkarian: Zulo beltz masiboen inguruko hautsa hodeietan banatzen dela ondorioztatu dute.\nElhuyar aldizkarian irakur daitekeenez, sendabelarren gaineko ezagutza galbidean dagoela jakinarazi dute Zuricheko Unibertsitateko ikertzaileek. Amazonia, Ginea Berria eta Ipar Amerikako sendabelarren propietate eta erabilerak hizkuntza indigenetan baino ez dira transmititzen eta ahozko komunikatzen dira gehienetan. Egungo botika asko sendabelarren ezagutza tradizionaletik atera dira, hala nola, azido azetilsalizilikoaren eta morfinaren osagai aktiboak. Beraz, hizkuntza indigenak galtzeak kolokan jar dezake etorkizunean botika berriak sortzeko gaitasuna.\nArgitalpen-data: 2021/10/03 · Atala: Zientzia begi-bistan


Harri-jasotzaile ibilitako Damasa Agirregabiria, Karkabako muralean - Urumea - Kronika.eus\nHarri-jasotzaile ibilitako Damasa Agirregabiria, Karkabako muralean\nKronika - Erredakzioa 2018-04-01 02:00\nAinara Azpiazu, Axpi komikigile eta ilustratzaile hernaniarraren ideiarekin bat egin du Emakume hartu hitza eta ekintza. Plaza Goazen! dinamikak, eta murala margotu da Karkaban, Karbonera etxearen paretan, emakume bat gogora ekartzeko: Damasa Agirregabiria, harri-jasotzailea.\nDamasa Agirregabiria, plaza hartu zuen emakumea\nDatu askorik ez badago ere, ezaguna da Damasa Agirregabiria, Itziarkoa, harri-jasotzen ibiltzen zela. Horrela azaldu dute, Plaza Goazen! dinamikatik. «Plazaz plaza aritu ez arren, 1936an, Lasturko festetan, harria jaso zuen plazan. 100 kilo jasotzeko gai zela diote».\nDatu gutxi ezagutzen dira, ordea. «Emakume hark, beste askok bezala, plaza hartu zuen, eta eredu izan zen beste batzuentzat. Pena da inon bilduak ez egotea, eta datu gutxi izatea. Horregatik, jarraitu behar dugu horrelako gertakizunak plazara ateratzen», adierazi dute.\nUrrian hasitako dinamika\nEmakue hartu hitza eta ekintza. Plaza Goazen! dinamika urrian jarri zen martxan. Oraingoan Axpiren ideiarekin egin du bat, eta aurrerantzean ere lanean jarraitzeko asmoa azaldu dute.


Local Art Pareta, artista plastiko gazteek beren obra Gipuzkoako merkataritza lokaletan ikusgai jar dezaten - Artikulua - ORAIN Gipuzkoa\nLocal Art Pareta, artista plastiko gazteek beren obra Gipuzkoako merkataritza lokaletan ikusgai jar dezaten\nKultura Departamentuak Arteuparterekin lankidetzan, Gipuzkoako artistek arte plastikoen esparruan duten garrantzia nabarmendu nahi du\nProiektua abian jartzeko, departamentuak deialdi ireki bat egin ditu aukeratzeko Gipuzkoako 20 espazio (merkataritza lokalak, ostalaritzakoak, eta abar) eta 20 artista, beren lanak 2 hilabetez lokal horietan ikusgai jartzeko.\nParte hartu nahi duten artista grafikoek eta lokalek apirilaren 7ra arteko epea dute izena emateko. Deialdia Gipuzkoan bizi diren eta lan egiten duten sortzaileei zuzenduta dago. Apirilaren 6tik 10era bitartean, epaimahaiak 20 lokalak eta 20 artistak aukeratuko ditu, eta apirilaren 25ean aurkezpen ofizial bat egongo da zuzeneko musikarekin, eta erakusketa guztiak irekiko dira batera; uztailaren 1era arte egongo dira zabalik. Ekimen hau amaitzeko, jaialdi bat egingo da Trintxerpeko Ziriza etxean artistak eta obrak bertan direla, eta zenbait jarduera antolatuko dira. Oinarriak eta proiektu orokorra kontsultatu nahi izanez gero, hona hemen helbidea: www.localartpareta.com.\nLocal.Art.Pareta hemengo artisten obra grafiko eta plastikoaren eta “eguneroko kontsumoko" Gipuzkoako espazioen “bategitea” oinarri duen proiektu bat da. Helburua da Gipuzkoako artisten sormen plastikoko lana ezagutzera ematea, egungo artisten talentua ikusgai jartzeko, espazioen sare bat osatuta, horrela balio erantsia emateko beren eguneroko zereginei, paretetan hemengo artea jarrita. Azken finean, artistei laguntzeko plataforma bat izango da, artistak eta espazioak biltzen dituena. “Proiektu honekin erakusketa zirkuitu bat osatuko dugu kaleetan, artista gazteei aukera emateko beren obrak ikusgai jartzeko, ezagutarazteko eta baita saltzeko ere. Horrela, artista horiek duten maila eta kalitatea ikusiko dugu. Kalea museo bizi bihurtuko da eta espazio bakoitza, hiriko erakusketa zirkuituko areto bat. Aukeratutako lokalek Gipuzkoako artearen mapa osatuko dute” esan du Kultura zuzendari María José Telleríak.\nTelleriak nabarmendu horrelako esperientziak hainbat tokitan egin direla, besteak beste, Bartzelonan, eta arrakasta handia izan dutela, bultzada berri bat eman diotela arte grafikoari, eta, horrela, hiri guztira zabaldu dela.\nArtista bakoitzak lau lan jarriko ditu ikusgai egokitu zaion tokian. Edozein modutako arte grafikoa jar daiteke, argazkiak izan ezik. Aurkeztutako lanek metro batetik beherakoak izan beharko dute. Lan guztiek markoa jarrita, euskarri zurrun batean edo bastidore batean finkatuta, eta sinatuta egon beharko dute.


Festa nagusiak, jai egun handiak - Busturialdeko Hitza : Busturialdeko Hitza\nIazko Mundakako Sukalki Txapelketara aurkeztutako lapikoak.\nArrantzaleen zaindariaren eguna ospatuko dute Elantxoben eta Mundakan. Hala, San Pedro egunaren bezperan eta ostean, festaz eta ekimenez gozatzeko aukera izango dute herritarrek.\nElantxobetarrek gaur emango diete hasiera herriko jai nagusiei, frontoian jokatuko duten Umeen Pala Txapelketagaz. Gero, esku pilota ikusi ahalko dute, 19:00etatik aurrera Elantxobeko Pala Txapelketaren finalak lehiatu aurretik.\nBihar, mezan elkartuko dira, eta Ibarrangeluko Lorea Dantza Taldearen ikuskizuna edukiko dute ostean. Arratsaldean, baina, umeek puzgarriak eta disko festagaz gozatu ahalko dute. Etzi, urtero legez, marmitako lehiaketan batuko dira portuan, eta iluntzean, elektrotxaragagaz girotuko dute herria. Sanpedroak ezusteko bategaz bukatuko dituztela aurreratu dute.\nKuadrillen jaitsiera. Txilipiteruek Kultura Elkartearen bertso poteoagaz hasiko dute eguna gaur mundakarrek. Jai giroa egun guztian nabarituko da Mundakan, txistulariak kalejiran ibiliko baitira herriko txokoak girotzen. 20:00etan izango da hitzordu garrantzitsua: Basaranetik behera kuadrillen jaitsiera egingo dute.\nTxitulariekin hasiko dute eguna biharkoan, eta meza nagusian batuko dira. Bertan, Mundakako Abesbatzak Gloria eta Tu est Petrus abestiak kantatuko ditu. Ondoren, prozesioa eta ohorezko aurreskua dantzatuko dute plazan.\nArratsaldean, pilota partiduak eta Egunsenti dantza taldearen emanaldia ikusi ahalko dituzte herritarrek. Gauean, baina, rock eta metal gaua izango dute. Unholy Covers eta Urgatzek emango dute kontzertua, eta jai batzordeko kideek heavys mozorrotuta joateko deia egin dute.\nApar festa izango dute domekan Mundakako txikienek, eta nagusiek herri bazkaria egingo dute martitzenean. Jaietan parte hartzera gonbidatu dituzte herritarrak antolatzaileek.


Jerome K. Jerome - Wikipedia, entziklopedia askea.\nJerome Klapka Jerome (Walsall, Staffordshire, Ingalaterra, 1859ko maiatzaren 2a - Northampton, Ingalaterra, 1927ko ekainaren 14a) britainiar idazlea izan zen.\nWalsall, 1859ko maiatzaren 2a\nNorthampton, 1927ko ekainaren 14a (68 urte)\nidazlea, kazetaria, umorista, antzerkigilea, autobiografialaria, eleberrigilea eta prosalaria\nThree Men in a Boat (en)\nThree Men on the Bummel (en)\nLanbide askotan aritu ondoren, kazetari gisa lan egin zuen Home Chimes egunkarian. The Idler hilabetekaria eman zuen argitara 1892-1897 urteetan, eta To-day astekariaren zuzendari izan zen urte bertsuetan (1893-1897).\nUmorezko idazle britainiar nagusietako bat izan zen, Idle Thoughts of an Idle Fellow (1886, Nagi baten pentsamendu nagiak) eta Three men in a Boat (1889, Hiru gizon ontzian) lanei esker. Autobiografia-eleberri bat ( Paul Kelver, 1902) eta oroitza-liburu bat (My Life and Times; 1926, Nire bizitza eta nire garaia) idatzi zituen halaber.\nWikimedia Commonsen badira fitxategi gehiago, gai hau dutenak: Jerome K. Jerome\nAzken aldaketa 23 otsaila 2019(e)an, 20:06(e)tan


Irekia Eusko Jaurlaritza - Gobierno Vasco :: “Euskadi da nagusi Espainiako lehiakortasun programetan”, esan du Retortillok errekonozimenduak banatzeko ekitaldian\n“Euskadi da nagusi Espainiako lehiakortasun…\n\n“Euskadi da nagusi Espainiako lehiakortasun programetan”, esan du Retortillok errekonozimenduak banatzeko ekitaldian Iturria: Irekia\n\n\n\n\n\n\nEusko Jaurlaritzako Turismo, Merkataritza eta Kontsumo Sailak turismoaren sektoreko enpresek egindako ahalegina errekonozitu du, sektorea lehiakorragoa izatea eta Euskadi kalitate handiagoko jomuga berritzaileagoa, eta ingurumenaren ikuspegitik jasangarriagoa, izatea lortzeagatik.\nEkitaldia gaur egin da Donostian, eta Alfredo Retortillo sailburuarekin batera bertan izan dira Turismo eta Merkataritzako sailburuorde Isabel Muela, Turismo eta Ostalaritzako zuzendari Maider Etxebarria, Basquetourreko zuzendari Harkaitz Millán eta beste hainbat ordezkari publiko eta pribatu.\nMiramar jauregian banatu dira kalitatearekin, berrikuntzarekin eta ingurumen-jasangarritasunarekin erlazionaturiko lehiakortasun turistikoko programa batean edo gehiagotan 2016an akreditatzea edo ziurtatzea lortu zuten 544 enpresak aintzat hartzeko errekonozimenduak.\n“Euskadi da nagusi Espainiako lehiakortasun-programetan, eta halaxe da bai Helmuga Turistikoen Kalitateko jardunbide egokietan, bai teknologien erabileran, bai kalitate turistikoaren Q duten enpresetan”, azaldu du Retortillo sailburuak Estatu idazkariarekin batera Euskadik programa optimizatzeko egiten duen pilotajerari dagokionez.\n“Turismoari esker herrialde hobea eta herritar hobeak gara. Bidaiarien herria da gurea, baina baita beste latitude batzuetako bidaiariak hartzeko eta bidaiariek gozatzeko herria ere”, jarraitu du esanez Retortillok.\nAlde horretatik, sailburuak azpimarratu nahi izan du “gurera turista gisa iristen diren eta gizarte-sareetan gure enbaxadore eta kronikari bihurtzen diren” pertsonengan uzten dugun arrastoaren garrantzia. Eta esan du bisitariek berehala aitortzen dutela, eta adierazten dutela, “hemen oso ongi prestatutako profesionalek hartzen dituztela, eguneroko lanean bikaintasuna erakusten dutenak, bai eta, eta hau oso garrantzitsua da, bere kulturan abegitsuak eta harkorrak izatea barneratuta duten herritarrek ere”.\nAzkenik, Retortillok azpimarratu nahi izan du talde lana eta hobetzeko lana saritu direla, eta bertaratuei esan die “denok ahalegindu zarete horretan, eta zuen enpresak hobetzeko balio izateaz gainera, gure baliabide eta azpiegitura turistikoak bisitatzen eta erabiltzen dituztenen esperientzian Euskadiri balio erantsia emateko ere balio du”.\nHorregatik, esan die, “ez da halabeharra Euskadiko turismoak azkenaldian errekor guztiak hautsi izana, kontuan hartuta Aste Santuan % 90etik gorako okupazioa izan dugula eta maiatzeko zubiaren hasieran aurreikuspenak % 86koak zirela”.\nKalitate turistikoaren Q programa da alor honetako zaharrena. Sektoreari ematen zaion kalitate-ziurtagiri espezifikoa da Q saria, eta bere helburua da Euskadiko turismo-enpresen lehiakortasuna hobetzea, kudeaketarako eta kalitatea ziurtatzeko sistema bat ezartzeko beharrezko erremintak emanda eta merkatuari jakinarazita. 2016an guztira 20 enpresak lortu zuten edo berritu zuten Q ziurtagiria.\nGaurko ekitaldian 160 enpresak Informazioaren eta Komunikazioaren Teknologiak erabiltzen jardunbide egokiak baliatu izanagatik egindako ahalegina ere aitortu dute. Bertan sortutako programa bat da, eta turismo-enpresek teknologia berriak poliki-poliki ezartzeko oztopoak ezabatzeko xedearekin sortu zen.\nBestalde, 446 enpresak berritu edo akreditatu dute 2016an Helmuga Turistikoen Kalitate Turistikoaren Sistemarekiko konpromisoa, eta jardunbide egokiak ezarri dituzte beren lurralderako, jomugarako edota erakunderako. Q programa baino berriagoa da hau, eta bere helburua da jomugetan sistema orokor bat ezartzea bisitariei ematen zaizkien zerbitzuetan kalitate berdintsua lortzeko asmoarekin.\nEkoetiketa Europarra egiaztagiria 10 enpresari eman zaie. Programa berri samarra da, eta gaur egun 23 enpresa daude ziurtatuta enpresa turistikoetan ingurumen-jasangarritasuna barneratzeagatik.\nAzkenik, lehenengo aldiz eman zaizkie Energia Efizientziaren 11 ziurtagiri turismo-establezimenduei. Ziurtagiri honek Ekoetiketa Europarra programa osatzen du energiaren esparruan.


Irekia Eusko Jaurlaritza - Gobierno Vasco :: Bigarren Hezkuntzako 20 ikasle, Hizkuntzen Europako Eguneko World Caféan\nBigarren Hezkuntzako 20 ikasle, Hizkuntzen…\n\nBigarren Hezkuntzako 20 ikasle, Hizkuntzen Europako Eguneko World Caféan Iturria: Irekia\n\nEuropaz, bertako hizkuntzez eta ohiturez duten ikuspuntua partekatu dute gazteek ingelesez burutu den kafe-solasaldian\nDerrigorrezko Bigarren Hezkuntzako 4. mailako eta Batxilergoko lehenengoko 20 ikaslek hartu dute pate gaur goizean Eusko Jaurlaritzaren Lakuako egoitzan (Gasteizen) burutu den Elos World Café ekimenean. Ordubetez, eta bosna laguneko lau mahaitan banatuta, Europa izan da gazteek ingelesez izan dituzten solasaldietako ardatz nagusia.\nArantza Aurrekoetxea Hezkuntza sailburuordeak eta Begoña Garamendi Hezkuntza Berriztatzeko zuzendariak egin diete ongi etorria ikasleei, solasaldiei ekin aurretik. Sailburuordeak azpimarratu du Europaz edo Europako gaietaz aritzeko orduan hizkuntzak ezin direla albora utzi. "Europan edo mundu zabalean ikasketak burutzeko edo lan egiteko aukera izango duzue etorkizunean nahi baduzue, eta irekitzen ari den testuinguru berri honetan, hizkuntzak ezinbesteko izango dituzue", nabarmendu die sailburuordeak gazteei. Garamedi zuzendariak aldiz, " etengabeko ikasketa eta berrikuntza prozesuan lan eta lan" ari izana eskertu die ikasle eta irakasleei, eta ahalegin horretan "beti izango duzue gure laguntza", gehitu du.\nMahai bakoitzean ordu laurdeneko denbora, eta Europako Batasunarekin zerikusi zuzena duen galdera sorta izan dituzte gazteek solaserako, hurrengo mahaira pasatu aurretik. Horrelakoxea izan ohi da World Café-aren funtzionamendua. Lehen mahaian, Europako Batasuneko erakundeak izan dituzte mintzagai: Zer da Europako Batasuna zuretzat?; Zein motatako erabakiak hartzen dira Europako erakundeetan?; Zein eragin dute zugan?... Bigarren mahaira pasatutakoan berriz, Europako hizkuntzen eta ohituren ingurukoak izan dira galderak.\nHirugarren mahaira aldaketa egin dutenean, euren ikastetxeetan Europarekin lotura duten zein jarduera antolatzen den azaldu diete elkarri ikasleek, eta laugarren mahaian, azkenik, euren etorkizunaz hitz egin dute: etorkizunerako euren planez, atzerrian ikasteko aukerez edo beste hizkuntzaren bat ikasteko asmoaz jardun dute. Ordubetez, eta ingelesez, gai horien guztien inguruan duten ikuspegia partekatzeko egokiera bikaina.\nEAEko bost institututako gazteek hartu dute parte gaur goizeko World Café solasaldian, guztiak ere Elos sareko kide: Aguraingo Aniturri, Donostiako Antigua-Luberri, Bilboko Botikazar, Gasteizko Ekialdea eta Azpeitia-Azkoitiako Urola Ikastolako neska-mutilak elkartu dira. Urtero, irailaren 26an Europako Kontseiluaren ekimenez ospatzen den Hizkuntzen Europako Egunaren baitan antolatu du Hezkuntza, Hizkuntza Politika eta Kultura sailak kafe-solasaldi hau, egunaren beraren helburuekin bat eginez, eleaniztasuna eta kultura arteko ezagutzaren garrantzia azpimarratu nahian.\nGasteizen, 2013ko irailaren 26an


Epaitegiek arrazoia eman diote STEILASi eta Nafarroako Hezkuntza Departamentua afiliatu interino bati Gabonetako eta Aste Santuko eskola egunak ez direnak ordaintzera behartzen du. Gainerako interinoek ere erreklamatzeko bidea irekitzen du - Steilas\nEpaitegiek arrazoia eman diote STEILASi eta Nafarroako Hezkuntza Departamentua afiliatu interino bati Gabonetako eta Aste Santuko eskola egunak ez direnak ordaintzera behartzen du. Gainerako interinoek ere erreklamatzeko bidea irekitzen du\nGai honen inguruan gaur prentsaurrekoa eman du STEILASek. Hona hemen bertan azaldutakoa:\n2007-2011 paktua amaitu zenetik, errealitatean 2009. urtean, gure lan harremanak erregulatzen dituen marko legal baten faltan aurkitzen gara, bereziki, interinoak. Elkarrizketarako eta negoziaziorako Iribasen Departamentukoen aldez aurretiko jarrera ezak, gure eskubideak defendatzeko, behin eta berriz auzitegietara jotzera behartzen gaitu.\nAuzitegiak STEILASi arrazoia eman dio eta sententziak agerian uzten du Hezkuntza Departamentuak urte osoko bakantea ez duten irakasleei Gabonetako eta Aste Santuko egun ez lektiboak ez ordaintzearen jarrera ez datorrela legediarekin bat.\n2012-2013 urtera jo behar dugu, non momentu honetan Iribasek gidatzen duen Departamentuak, hezkuntza publikoan murrizketa latzak egiten ari zen bitartean, interinoen aurka beste eraso bat egin zuen, ikasturte horretatik aurrera eskola egunak ez diren gabonetako eta aste santutako oporretako egunak ez zirela ordainduko iragarriz.\nUne hori arte, ikasturtean zehar ordezkapenak betetzen zituzten irakasleei, kontratua bukatzen zitzaienean, kitapena egiten zitzaien eta ordaintzen zitzaien laneko denboran sortutako oporren zenbatekoa. Hala ere, orain dela hiru urte hasi ziren kitapenetik kentzen 12 egun, Eguberritako oporren 8 egun eta Aste Santuko 4 egun, eskola-egunak ez direnak, zeren Departamentuak hartzen baititu egun horiek izandako opor egun gisa.\nDena dela, argudio honek langile kontratatuen eta funtzionarioen arteko berdintasun printzipioa hausten du, azken hauei ez baitzaizkie egun horiek opor gisa hartzen, oporraldia uztailean edo abuztuan izaten dutelako. Eta, hain zuzen, argudio honekin, STEILASeko afiliatu interino batek, sindikatuaren zerbitzu juridikoak lagunduta, aurkeztu zuen eskabide bat, lehenik, Giza Baliabideen Zerbitzuko buruari zuzendua eta gero Gora Jotzeko errekurtso bat, Lehendakaritza, Justizia eta Barne Departamentuko kontseilariari zuzendua. Bi-biak ezetsi ziren garai batean.\nOrain, Administrazio Auzien Iruñeko 1. Epaitegiak, kontrako errekurtsorik onartzen ez duen auto irmo baten bidez, arrazoia eman dio STEILASek defendatutakoari eta behartu du Departamentua opor egun gisa ez hartzera 2012-2013 ikasturteko Gabonetako eta Aste Santuan eskola-egun izan ez zirenak. Gainera, Departamentuak ordaindu beharko dio 12 egun horiei dagokien zenbatekoa.\nSententzia hau gainerako interinoei zuzenean zabaldu ez zaien arren, halako kasu bat epaitegietara eramaten eta irabazten den lehenengo aldia da. Horrela, litekeena da antzeko helegiteen aurrean epaileek interinoei arrazoia ematea.\nZentzu horretan, egoera berdinean dauden interino guztiei erreklamatzeko gonbitea luzatzen diegu, eta horretarako eman behar diren pausuak errezte bidean hitzaldi informatiboa emanen dugu. Hitzaldia datorren asteazkenean, apiriliak 22, arratsaldeko 6:00etan eginen dugu gure sindikatuaren egoitzan (Joaquin Beunza 4-6, behea, korralilloen ondoan).\nBerriro ere, IIP programekin gertatu zen modu berean, epaitegiek STEILASi arrazoia eman diote eta Departamentuak bere legeak ere errespetatzen ez dituela agerian jarri du.\nPamplona/Iruña apirilak 15\nGune lehenetsia2015-04-15T12:14:21+02:002015 15 apirila |Albisteak, Ordezkoak Nafarroa, Publikoa Nafarroa|


Garitanok argitu du ez zuela biktimen bereizketarik egin nahi izan\nBiktimak ez dituela jatorriagatik sailkatuko ere esan du. Gipuzkoako ahaldun nagusiak zenbait buruzagi politikoren kritikei erantzun nahi izan die.\nMartin Garitano Gipuzkoako ahaldun nagusiak azpimarratu du ez zuela biktimen bereizketarik egin nahi izan, ezta jatorriagatik sailkatu ere, iragan ostiralean Kataluniako unibertsitatea batean eman zuen hitzaldian.\nHorixe esan du Garitanok El Diario Vasco egunkarian egin dioten elkarrizketa batean.\nGaritanok Universitat Catalana d?Estiuren ikastaro batean eman zuen hitzaldia pasa den ostiralean, eta bertan ETAk Katalunian egindako atentatuak akats larria izan zirela eta ezker abertzaleak Kataluniako biktimei errespetu berezia zor diela esan zuen.\nAdierazpen horiek ia alderdi politiko guztien kritikak jaso dituzte.\nPSOEk Garitanoren kontrako zentsura-mozioa aurkez dezakeela iradoki du, eta Soraya Saenz de Santamaria PPko bozeramaileak jakinarazi zuen babestu egingo lukeela. EAJk, berriz, Garitanoren premiazko agerraldia eskatu du Gipuzkoako Batzar Nagusietan azalpenak eman ditzan. Era berean, Auzitegi Nazionaleko Fiskaltzak ohartarazi du Garitanoren hitzaldiak zaintzen ari dela.\nGaritanok aipatu egunkariari azaldu dionez, EAk, Aralarrek eta Alternatibak sinatu zuten Gernikako akordioaren txostena defendatu zuen hitzaldian, eta bertan biktima guztien errekonozimendua babestuko dutela jasotzen da.\nEra berean, biktima kataluniarren, murtziarren edo beste nonbaitekoen artean bereizketarik ez zuela egin azpimarratu du eta testuinguruan kokatu ditu adierazpenak, izan ere, Hipercorreko atentatuaren biktima baten senideak galdetu zion ea akatsa iruditzen zitzaion eraso hura, eta Garitanok akats larria izan zela erantzun zion.\nInformazio gehiago:Eitb: Garitanok argitu du ez zuela biktimen bereizketarik egin nahi izan


A-1 ~ Arku bakarreko kautxua\nA-2 ~ Arku bikoitzeko kautxuko zabalgunea ...\nA-3 ~ Arkuzko kautxuzko zabal-zabala ...\nA-4 ~ Spool Mota Kautxuzko Expa ...\nArku bakarreko produktuak bibrazioak eta zaratak murriztu ditzake, axial / alboko / angeluetako mugimenduak / eszentrikoak ere konpon ditzake. Armadurazko geruza Nylonezko kableen bidez eta bi muturretan altzairuzko alanbre gogorrezko eraztunen bidez. Altzairu flotante flotagarriak DIN, ANSI, BS, JIS eta beste arau batzuen arabera zulatzen dira. Hodien presioa askoz handiagoa bada, boladun errefortzuak bridak muntatu beharko lirateke.\nA-9 ~ Beste produktu batzuk\nGomazko estalkiak olioarekiko erresistentzia du, azido eta alkali, hotz eta beroarekiko erresistentzia, zahartze erresistentzia eta beste propietate batzuk ditu. Xede desberdinak erabiliz, gomazko estalkiaren materiala desberdina da. Gasak EPDM, Buna, kautxu naturalarekin egin ditzakegu. Materialen eskakizun berezia izanez gero, baldintzak bete ditzakegu.\nElastomeroak estaldurako brideekin elkartzen dira, estandar eta presio desberdinak dituztenak. Batzuetan, erosleek guk erosi behar izaten ditugu, gomazko junturekin batera bidaliak.\nHari gabeko sindikatuak erabiltzen dira haririk gabeko hodien konexio bat behar denean, batzeko azalera bero-bistako galvanizaziorako eta galvanizaziorako erabilgarri dago. Bi muturrak BS edo ANSI hari emakumezkoak dituzten burdina bateratzeko malguki hornituak.\nKare motako gomazko juntura moldatua da, eta lepoan metalezko lepokoa du. ST tipak atxikitzeko eraztun argia erabiltzen du brida integrala sostengatzeko. STF arku betea dago, ST mugimenduen% 50 baimenduta dago, baina arku hutsak baino 4 aldiz udaberriko tasak ditu.\nArku zabaleko sistema moldatutako hedapen-juntura da, brida integralarekin eta gorputzaren lepoan metalezko errefortzurik gabekoa. Arku zabalak mugimendu handiagoak eta malguki tasa baxuak ahalbidetzen ditu bobina motarekin alderatuz. WA eta WAF arku zabaleko kautxuzko hedapen konbinaziorako erabiltzen da. WAF arku betea dago, WAren mugimenduen% 50 baimenduta dago, baina arku zabalak baino 4 aldiz udaberriko tasak ditu.\nArku biko produktuak mugimendu gehiago behar den tokian erabiltzen dira. Hodien presioa askoz handiagoa bada, boladun errefortzuak bridak muntatu beharko lirateke. Armadurazko geruza Nylonezko kableen bidez eta bi muturretan altzairuzko alanbre gogorrezko eraztunen bidez. Altzairu flotante flotagarriak DIN, ANSI, BS, JIS eta beste arau batzuen arabera zulatzen dira.


Uhandrea: Water, water, everywhere. Nor any drop to drink.\nZenbait animaliek badute itsas ura bezain gazia den likidoetatik ur purua ateratzeko modua. Hori soilik egin dezakete ur gaziak dituen gatzak kanporatzen irentsitakoa baino ur kantitate txikiagoa erabiltzen duten animaliek. Baina ez da hau gizakiaren kasua.\nKontua hurrengoa da: gure giltzurrunak ekoiz dezakeen gernuko kloruro ioiaren kontzentraziorik garaiena itsas-urak duen Cl- kontzentrazioa baino baxuagoa da. Ondorioz, itsas ura edatean pertsona batek izango lukeen kloruroaren emendioa kanporatzeko, kloruro hori lortzeko edan duena baino ur gehiago eskretatu beharko luke gernuan, eta horrek ur balantze negatiboa ekarriko luke. Beste modu baten esanda, gehiegizko kloruroa kanporatzeko, gizakiaren beraren ehunetako uraren parte bat ere erabili beharko litzateke, pertsona hori deshidratatuz.\nItsastarrak diren eta euren barne medioa itsas ura baino diluituagoa duten zenbait animaliek badituzte ingurumen kontzentratuari aurre egiteko hainbat bide. Horietako batzuk azaldu dira aurreko zenbait ekarpenetan, eta labur esateko, askok arazoa saihestu egiten dutela ikusi da. Hau da, ahal dutenean, ekidin egiten diote itsas ura edateari, horrek eragiten duen zama osmotikoa saihestea delarik helburua. Hala ere, eta besterik gelditzen ez zaienean, batzuk badute gehiegizko gatz-sarrerari aurre egiteko gaitasuna: horien artean itsas ugaztun batzuk baditugu, eta horiek dira gizakitik hurbilago daudenak.\nZer da, hortaz, guk ez bezala baleek duten moldapena itsas ura baliatzeko? Ugaztun guztiok dugu geure odola baino kontzentrazio altuagoko gernua ekoizteko ahalmena, baina kontzentrazio-gaitasun hori desberdina da ugaztunetan zehar. Gernua kontzentratzeko kapazitate hori gure giltzurrunaren ezaugarri morfologiko eta funtzional batean oinarritzen da, Henle bihurgune izena duena, eta soilik hegazti eta ugaztunen giltzurrunetan aurki daiteke. Horrexegatik bakarrik hegaztiek eta ugaztunok ekoiz dezakegu gure barne medioa (odola) baino gatz kontzentrazio garaiagoa duen gernua. Kontua da Henle bihurguneari esker erdietsi den kontrentrazio-ahalmen hori neurri desberdinean garatu dela animalia talde desberdinetan.\nHorrela, baleek eta beste zenbait ugaztun itsastarrek, itsas ura edan dezakete, euren giltzurrunaren jardueraren ondorioz gatzak gernuan asko kontzentratuz itsas uraren gatzik gabeko uraren parte bat lor dezaketelako: itsas uraren kontzentrazio osmotikoa 1000 miliosmolarrekoa da, eta itsas ugaztun hauek 1200-1500 miliosmolarreko kontzentrazioa duen gernua ekoiz dezakete. Giltzurrunaren lan osmotiko handi horri esker, hortaz, itsas uraren litro bakoitzeko, gutxi gora behera 300 bat ml ur “aske” lor dezaketela kalkulatu da. Gizakiaren kasuan, ordea, gure giltzurrunek odola (300 miliosmolar inguru) baino kontzentratuagoa den gernua ekoiz badezakete ere, ezin dute itsas ura bezain kontzentratua den fluidoa ekoitzi, eta beraz gehiegizko gatzak kanporatzeak ur galera netoa dakar. Argi dago, beraz, zergatik gizakia ezin den animalia itsastarra izan.\nPosted by Miren Bego Urrutia at 11:30 AM


Euskal Herria Bildu - Beitialarrangoitia: “Mugen gainetik, Euskal Herria elkartzeko zubiak eraikiko ditugu”\nBeitialarrangoitia: “Mugen gainetik, Euskal Herria elkartzeko zubiak eraikiko ditugu”\nKongresurako zerrendaburuak Gipuzkoatk, Marian Beitalarrangoitak, Bidasoaldeatk ibilbide bat egin du gaur EH Bilduko zenbait kiderekin batera, “Euskal Herria zattzen duten mugen gainetk, zubiak eraiki behar ditugulako gure bide propioa egiteko”.\nGoizeko 10.30etan Hondarribiko Benta Zaharrean hasi da ibilbidea lehenengo ekitaldiarekin eta, ondoren, itsasontziz Hendaiako Kaneta portura joan da Marian Beitalarrangoita. Amaitzeko, Irungo Santago zubiraino abiatu dira EH Bilduko kideak eta bertan hitz batzuk esan ditu Kongresurako zerrendaburuak.\nBeitalarrangoitak gogora ekarri du Santago zubia “hainbat gertakari ilunen lekuko” izan dela historian zehar, baina “etorkizunean euskal herritarren interesen alde” jartzeko apustua egin du: “Euskal Herriak hartua du egoera iraultzeko erabakia, gure erabakien jabe izan nahi dugula alegia, gure bidea egitera goazela, eta zenbat eta urrats gehiago egin bide horretan, hemendik, Euskal Herritk eta Euskal Herrirako, gertuago egongo garela zubi honek indarrez banatu gintuen herria izatetk, elkartzen gaituena izatera, independentziara bidean, euskal estatua osatzeko, denak herri bereko seme alaba baikara”.\nHautagaiaren hitzetan, “gehiengoa gara burujabetza osoa eskuratzeko lanera lotzeko prest gaudenak; gure esku dago etorkizuna guztz ezberdina izatea. Erabakian dago gakoa, horien protagonista izan behar dugu gutako bakoitza. Eta hori argi eta ozen adierazi behar dugu abenduaren 20an. Erakutsi behar diegu ondo dakigula zer dagoen jokoan, erabakiak hemen hartu eta errespetaraztea”.


Chin-Chin diskoetxeak bi single berri argitaratu ditu - Nontzeberri\nHasiera/MUSIKA/Chin-Chin diskoetxeak bi single berri argitaratu ditu\nIruñeko Chin-Chin Records diskoetxeak Las Kasettes eta Los Urogallos taldeen binilozko singleak plazaratu ditu.\nMaier eta Edurne musikarien proiektua da Las Kasettes. Iruñeko makina bat taldetan aritutako musikariak dira, tartean, Foralettes eta Ginkas. Bikoteak, aurretik, Hics, Hics, Hits, Hits izenburuko zazpi hazbeteko diskoa argitaratu zuen, eta orain berriz, Ye-Ye Yeah. Binilozko zazpi hazbeteko berri horretan, kantu kutunen moldaketak bildu ditu bikoteak: The Exciters (Estás equivocado), Françoise Hardy (Por fin es viernes), The Crystals (Señor DJ) eta Lesley Gore (No volverás, a verme en la vida). Pop-rock kutsuko kantu bizi eta dantzagarriak egiten dituzte Maierrek eta Edurnek.\nLos Urogallos, bestalde, Kataluniakoa Santa Coloma hiriko laukotea da, eta rockabilly eta glam erritmoekin jositako lau kantu bildu dituzte single berrian: Lección de Skate, The Rockin’ Gazelles, Mayor para el Rock’n’Roll eta Besos Beat. Singlea Discos Harte diskoetxearekin erdibana plazaratu du Chin-Chinek.\n“Emakumeak Hushé Ibarrean” erakusketa


Euskarazko hedabideak: February 2013\n(Pilar Kaltzadak argitaratutako artikulua, Deian. Bikaina. Euskara hizkuntzen artean nola dabilen ikusteko izan dira ikerketa, badira adierazleak... baina hizkuntza bat ez da besteekiko lehian (soilik?) definitzen. Gogoeta ona.)\nPilar Kaltzada - Martes, 19 de Febrero de 2013 - Actualizado a las 05:34h\nMUNDUAN zazpi mila hizkuntza omen daude, beste horrenbeste moldetatik sortuak, neurri eta hedadura desberdinetara iritsi direnak. Batzuek bide emankorra egin dute historian; hiztun gutxirekin hasiko ziren eta mendeak igaro eta gero, gaur egun direnak izatera iritsiko ziren. Ba-tzuk oso-oso handiak dira, ia hegemonikoak eta beste batzuk, ordea, txikiak, eta egunero borrokatzen dira garatzen jarraitzeko aukera berriak irabazteko.\nHizkuntzalariek ederki azaltzen dute hau, baina hiztun soilak garen askorentzat oraindik misterio hutsa da nola garatu eta nola indartu edo ahuldu egiten diren hizkun-tzak. Alabek maiz galdetzen didate kontu honi buruz, hamar urteko gaztetxoei etengabeko galderak egitea dagokielako. Nork erabaki zuen bizi garen tokia izendatzeko "etxea" berba erabiltzea? Beraiek halakoak galdetzen dituzte eta nik dakidan apurrari imajinazioa eransten diot erantzuten saiatzeko.\nArgi-egile izango zelakoan, Calvet barometroari buruz hitz egin diet aste honetan. Louis-Jean Calvet soziolinguista da eta matematika aplikatua oinarri hartuta, software bat, tresna bat sortu du munduko zazpi mila hizkuntzen hurrenkera finkatzeko, askotariko irizpideak kontuan hartuta. Adibidez, zenbat hiztun dituen, eta horitarik zenbatek duten ama hizkuntza. Edota zenbat itzulpen egiten diren bertara eta bertatik. Literaturako zenbat Nobel saridun dituen eta zenbat artikulu Wikipedian. Eta abar.\nGeureari, etxeari "etxe" esaten dion euskarari, 51. postua eman dio Calvet sistemak. Ez dago gaizki, esan diet alabei, gutxienez gure atzetik badirelako beste 6.949 hizkuntza. Begira geratu dira, esandakoaren digestioa egiten bezala. Hori ona da? galdetu didate. Txarra ez, esan diet nik, fede handirik gabe. Begiratzeko moduarekin garbi azaldu didate beraiei bost axola diela beste 6.949 baino hobeto kokatuta egotea gurea, ez dutela hizkuntzen arteko lehiaren logika ulertzen, euskara normal eta zernahitan erabiltzeko aukerak izatea nahi luketela.\nPosted by Asier Barandiaran at 7:44 AM No comments:\nEusko Ikaskuntza berria (II)\n(Ana Urkiza idazlearen artikulua Deian argitaratua. Ikusten da euskal gizartean badagoela kezka erakunde honekiko eta idazle honi eskertzen diogu bere gogoeta egin izana eta euskaraz egin izana)\nAna Urkiza - Lunes, 11 de Febrero de 2013 - Actualizado a las 05:34h\naurreko astean aurreratu bezala, Eusko Ikaskuntzakhausnarketa prozesu sakon bat jarri du abian eta, momentu honetan, bazkideei aztertu beharreko ildoen berri ematen ari da zuzendaritza. Lehenik eta behin, Eusko Ikaskuntzaren zeregina zein den birpentsatu behar da: ikerketa arloa sakontzea izango da bere zeregin nagusia? Edota ikertzen eta garatzen dena herritarrari hobeto helaraztea?Lurralde guztietan egoten jarraituko du baina egitura zentralizatu batekin, edota, orain arte bezalaxe, lurralde bakoitzeko zuzendaritzak mantenduko dira? Unibertsitateek ere ikertzen dituzten gaiak aztertzen jarraituko da, edota elkarlanari zabalduko zaizkio zubiak? Gaur egungo ikerketa sail eta aldizkari guztiak kudeatzen jarraituko da, edota, hauen artetik batzuen aldeko apustua egin beharko da eta teknologia berrietan areago oinarritu?\nZein da, benetan, barne egituraketa aferez gain, Eusko Ikaskun-tza gainontzeko erakundeengandik bereiziko duen ezaugarria?\nNire uste apalean, bi dira Eusko Ikaskuntzaren erreferentzialtasuna markatu behar duten ezaugarriak eta lan ildo nagusiak: lehenengoa, nortasuna edota identitatea zehaztea da. Hau da, aztertzen eta ikertzen den guztiak, "euskal" nortasuna eraikitzeko izan behar du. "Euskal" horren ezaugarriak eta berezitasun propioak azter-tzea. Eta bigarrena, komunikazioa da. Hau da, aztertzen eta zehazten den guztia "jakitera eman" behar da, eta "herritarrengana helarazi". Bestela, ez du balio. Ez baitu eraginik.\nBeraz, funtzio horiexek izan behar lituzke Eusko Ikaskuntzak. Eta erreferentea behar luke izangainontzeko euskal kultur erakunde, unibertsitate, ikerketa zentro eta erakunde publikoekin batera elkarlanean, euskal nortasunaren zehaztapenean eta komunikazioan Euskal Herriko erakunde nagusia eta bakarra izanik.\nPosted by Asier Barandiaran at 2:27 AM No comments:


Bertsolaritzaren bilakaera genero ikuspegitik azaltzen duen infografia aurkeztu dute - bertsoa.eus\nDonostian izan da aurkezpena 2018-11-27\nBertsolaritzaren bilakaera genero ikuspegitik azaltzen duen infografia aurkeztu dute\n"Publikoki bertsotan egiten ez zuen emakumerik ez ezagutzetik emakume bertsolari belaunaldi oso bat plazetan ikustera igaro gara"\nBertsolaritzaren bilakaera genero ikuspegitik erakusten duen infografia aurkeztu dute Donostian. "Publikoki bertsotan egiten ez zuen emakumerik ez ezagutzetik emakume bertsolari belaunaldi oso bat plazetan ikustera igaro gara" adierazi dute aurkezpenean.\nAinhoa Agirreazaldegi, Uxue Alberdi, Miren Artetxe eta Ane Labakak landu dute gaia eta Txakur Gorria kolektiboko Malen Amenabarrek eta Mariñe Arbeok eraman dute irudietara, modu artistikoan eta begi kolpe azkarrean josotzeko moduan.\n"Emakume bertsolariek, plazan lekua hartzeaz gain, begirada feminista ekarri dute bertsotara bertsolaritzaren sistema berrikusteko premia nabarmen utziz", adierazi dute.\nElkarlan asko bildu dituen proiektua izan da. Besteak beste, Argia Astekaria, Berria egunkaria, Jakin eta Lanku Bertso Zerbitzuak. Eusko Jaurlaritzaren laguntza ere jaso du proiektuak. Horiek guztiek ere parte hartu dute proiektuaren aurkezpenean.\nGiza flysch-etako geruzetan barrena\nAritz Zerain - Bertsozale Elkarteko Koordinatzaile Nagusia 2019-04-04\n"Uste dut barru lana egitea egokitu zaidala eta hori aportatu dudala"


ZIZTADA&RLANTZ TALDEAK BERE LAN BERRIA AURKEZTU DU: “AZKEN ARGIAK” – Taupaka\nZIZTADA&RLANTZ TALDEAK BERE LAN BERRIA AURKEZTU DU: “AZKEN ARGIAK”\nLan osoan zehar, emakume eta herri honen parte izateagatik pairatzen diren zapalkuntza desberdinak azpimarratzen dira.\nZiztada&Rlantz 2017.urtean sortutako reggae-dub musika taldea da. Ahotsean Ziztada (Bilbo) eta baseen ekoizlea eta “dub maker”a den Rlantz (Amurrio) dira taldea osatzen dutenak. Disko bat argitaratu zuten “Egun hotzak” izenpean eta gaur bigarren lana aurkezten du taldeak: “Azken Argiak”.\nKlikatu irudian diskoaren fitxa ikusteko eta deskargatzeko!\nMusikaren aldetik, Ziztada&Rlantz taldearen musika estiloaren oinarria “dub steppa”n dute baina Reggae musikaren esperimentazioagatik sortu zuen taldeak erregistro musikal elektronikoa, abestietan nabarmendu daitekeen moduan. Aurreko lanean erakutsi duten moduan, eta lan berri hau ez da atzean geratzen, taldeak mezu ozenak erabiltzen ditu sortutako letra guztietan, kapitalismoa salatuz, gai sozialak salatuz eta jorratuz eta feminismoa goraipatuz.\nBi urte pasa dira Ziztada&Rlantz taldeak bere lehenengo lana publikatu zuenetik eta gaur urte hauetan prestatutako bigarren lana aurkeztu du bikote sortzaileak, 9 abestiz osatutako lana. Abestietan gazte, emakume eta herri honen parte izateagatik pairatzen diren zapalkuntza desberdinak azpimarratzen dira. Erlantzek base guztiak ekoiztuz eta Ziztadak letra eta ahotsean izanez, haserrea eta kontzientzia azaleratu nahi izan dituzte.\nDisko berriak transmititzen duen indarra eta haserrea ere kontzertuetan nabarmen izango da, kontzientzia kritikoa transmititzeko aukera aprobetxatuz, baseekin bat egiten duen hausnarketa sustatzeko momentua izango du publikoak “jai” giroaz gozatzeaz aparte. “Azken Argiak” duen oinarria errepresioa eta zapalkuntza izango litzateke, baina azken argi bat ikusten da, izenak esaten duen bezala, kobazulo ilunetik irteteko ahalmena dagoela azpimarratzen da.\nDiskoaren diseinua Marrabila Ilustrazioaren eskutik dator, portadaren originaltasuna eta kolorearen argitasunak, itxaropena transmititzen du, marrazkilari eta margolariaren imajinazioak lagunduta, letra eta diseinuaren arteko lotura lortu du.\n18:00 BIRRITAN BORTXATUA (ALDATZEN LAG... @ Etxarrengo frontoia (Uharte Arakil)\nBIRRITAN BORTXATUA (ALDATZEN LAG... @ Etxarrengo frontoia (Uharte Arakil)\nUrr 31 @ 18:00\n17:30 ENAITZ IPUIN KONTALARIA @ Enkarnazio plaza (Atxuri, Bilbo)\nENAITZ IPUIN KONTALARIA @ Enkarnazio plaza (Atxuri, Bilbo)\nAza 6 @ 17:30\n18:30 LAIZE @ ZAWP (Zorrozaurren)\nLAIZE @ ZAWP (Zorrozaurren)\nAza 6 @ 18:30\n21:00 BIRRITAN BORTXATUA (ALDATZEN LAG... @ Eliza (Aduna)\nBIRRITAN BORTXATUA (ALDATZEN LAG... @ Eliza (Aduna)\nAza 13 @ 21:00\n22:00 BIRRITAN BORTXATUA (ALDATZEN LAG... @ Eliza (Aduna)\nAza 13 @ 22:00


Nintendo-ren Indie World aurkezpenak Gunbrella, Ooblets, Another Crab’s Treasure eta ElecHead bezalako obra interesgarriak bildu ditu - Berriak - Game Erauntsia - Bideojokoak euskaraz\nNintendo-ren Indie World aurkezpenak Gunbrella, Ooblets, Another Crab’s Treasure eta ElecHead bezalako obra interesgarriak bildu ditu\nLander Unzueta | 2022/05/12 10:00 Berriak\n20 minutuko iraupenarekin, garatzaile independenteen mundutik Switch-era iristear dauden jokoak erakutsi zituzten atzo.\nAgindu bezala, Nintendokoek Indie World ekimena burutu zuten atzo arratsaldean. Bertan mota guztietako bideojoko independenteak ikusi genituen: akziozko abenturak, karta jokoak, musika ardatz duten lanak, puzzleak gaindituz burua erabiltzeko proiektuak eta gehiago agertu ziren, guztiak garatzaile txikiak sortutakoak. Goazen interesgarrienen errepaso txikia egitera:\nAurkezpena Ooblets bereziarekin hasi zuten. Glumberland estudioa eratzen dabilen titulu hau Pokémon eta Animal Crossing frankizia ezagunen nahasketa dela esan daiteke: munstro alai batzuk hazteko eta hezteko aukera izango dugu hemen, baina aldi berean gure herrixka zein etxetxoa kudeatu, negozioa ireki eta askoz gehiago egiten ibiliko gara.\nBideojokoa aspalditik joka daiteke bai PC-an, bai Xbox-en —oraindik 1.0 bertsiora iritsi ez diren arren—. Switcheko bertsioa uda honetan kaleratuko dela jakinarazi dute arduradunek.\nPCan dagoeneko kaleratuta dagoen beste abentura batekin jarraituta, NamaTakahashi garatzaile japoniarraren ElecHead interesgarria Switchera ere iritsiko dela ezagutu genuen aurkezpenean.\nPuzzle eta plataforma joko txiki honetan gailu desberdinei argindarra emateko boterea daukan robot baten kontrola hartuko dugu. Plataformak mugitu, laserrak aktibatu eta askoz gehiago egiten ariko gara mundura argia ekartzeko helburuarekin. Udan estreinatuko da Nintendo Switchean.\nBurua erabiltzeko joko batetik, musika nagusi den beste batera igaro ziren. Sounfall-ek proposamen benetan interesgarria dakar: tiroak, ziegak eta lau lagunentzako partida kooperatiboak musikarekin batuko ditu. Erritmoa jarraituta gure erasoak boteretsuagoak izango dira, besteak beste. 140 abesti eta gure pertsonaia pertsonalizatzeko 500 bat elementu agintzen dituzte garatzaileek.\nSoundfall dagoeneko estreinatu du Noodlecake estudioak, gainera: Switchera iristeaz gain PlayStation, Xbox eta PC plataformetara ere heldu da.\nBideojokozale askok ezagutuko dute iaz ofizialki kaleratutako Totally Accurate Battle Simulator dibertigarria. Armadak bataila dibertigarrietan parte hartzera bidaltzeko joko hau PCtik eta Xboxetik igaro ondoren Switchera iritsiko dela ezagutarazi dute Landfall Games-eko suediarrek: udan merkaturatuko dute kontsola hibridoan.\nAtzoko Indie Worldean iragarritako titulurik interesgarrienetakoa da, zalantzarik gabe, Gato Roboto-ren sortzaileen lan berria. Doinksoft estudiokoek Gunbrella ikaragarria ezagutzera eman zuten aurkezpenean: 2D plataformak, tiroak eta esplorazioa bilduko dituen punk-noir girotzedun abentura izango da.\nDevolver Digital argitaletxea arduratuko da, nola ez, bideojokoaren banaketaz: Switchera nahiz PCra helduko da datorren urtean.\nAspalditik ezagutzen genuen Silt beldurgarriari buruzko informazio gehiago jaso genuen atzo. Spiral Circus Games garatzaile britainarra sortzen ari den bideojokoak Limbo bezalako lanak gogoratzen ditu; oraingoan, ordea, itsaso sakonean ibiliko gara. Bertako izakien gorputzak lapurtu eta abilezia bereziak erabiltzeko ahalmena izango dugu. Modu horretara puzzleak gainditzen joan beharko gara.\nZuri-beltzezko mundu erraldoi hau Switchera nahiz Xboxera, PlayStationera eta PCra helduko da uda honetan.\nDevolver Digitalen esku geratutako lanekin jarraituta, Cult of the Lamb interesgarriaren trailer berria ikusteko aukera izan genuen atzoko egitasmoan. Komunitate leiala eratu, herrixka sortu, bizirauteko beharrezko guztiak batu eta… munstro zein etsai desberdinei aurre egitea izango da gure helburua bi dimentsioko obra honetan.\nMassive Monster Studios ari da bideojokoa garatzen; plataforma guztietara iritsiko da aurten, data zehaztu gabe —bai, badakigu trailerraren izenburua “argitalpen dataren trailerra” dela—.\nAggro Crab estudioa prestatzen ari den bideojoko ikusgarriarekin bukatu zen Indie Worlda. Gezurra badirudi ere, Another Crab’s Treasure FromSoftware japoniarraren jokoetan inspiratutako abentura izango da. Hau da: Dark Souls, Elden Ring eta halakoetako oinarrizko mekanikak izango ditu, baina karramarro batekin.\nMekanika bereziarekin dator, baina: oskola galduz gero, kolpe bakarraz garaituko gaituzte. Beraz, gure zereginetako bat uneoro maskorra edukitzea izango da. Horrez gain, itsas hondoko erreinu ederra esploratzeari ekingo diogu. Datorren urtean argitaratuko da Switchean zein PCan.\nAmaitzeko, aipatu gabe utzi ditugun atzoko iragarpenak zerrendatuko ditugu:


200 ikaslek Donostiaren etorkizunari buruz hausnartu dute - Noticias de Gipuzkoa\nEkimenean parte hartu duten ikasle batzuk. Argazkia: N.G.\n6 ETA 12 URTE BITARTEKO HAURREK HARTU DUTE PARTE Museum Cemento Rezolaren 'Hiria pentsatu' ekimenean\nNolako hiriak nahi ditugu? Horren inguruan hausnar-tzea du helburu Museum Cemento Rezolak abiatu duen Hiria pentsatu egitasmo berriak. Proiektuaren lehen fasean Amassorrain Ikastola, Axular Lizeoa, Altza Herri Eskola eta Zuhaizti Eskola Publikoko 6 eta 12 urte bitarteko 200 ikasle baino gehiagok hartuko dute parte.\nCementos Rezola-Heidelberg Cement Groupen esku dagoen Museum Cemento Rezolak abiatu du ekimena, hirien eraldaketari eta etorkizunari buruz modu kolektiboan pentsatzera gonbidatzeko, jasangarritasunetik eta gizarte-hirigintzatik abiatuz.\nIkasleei zuzendutako lehen fase honetan, Nire auzoa mapeatzen. Haurrek eta haurrentzat pentsatutako hiria izenburupeko jardueraren bidez, ikasleak hiriak eraiki-tzeko lanean ahalduntzea bilatzen da. Ikasleek euren auzoei buruzko hausnarketa egitea da helburua, ikastetxera mugitzeko moduari, ibilbidean zehar igarotzen dituzten tokiei, gogoko guneei, usainei eta soinuei, autonomia gaitasunari, segurtasun-sentsazioari eta, azken batean, beren auzo idealaren deskribapenari buruzko galderei erantzunez.\nFinean, auzoen elementu fisiko, kultural, ludiko, emozional, eraginkor eta ekologikoei buruzko gogoeta egitea izan da xedea.\nmaketa kolektiboa Bizitokiaren azterketa egiteaz gain, ikasleek zementuzko piezak egiteko aukera izango dute, eta pieza guztiekin maketa kolektibo bat osatuko da zeinak etorkizuneko hiria irudikatuko duen.\nProiektu honen bitartez, Museum Cemento Rezolak "lan aktiboko espazio bat sortu du etorkizuneko hiria eraikitzeko, jasangarritasun eta garapen sozialaren klabeetatik". Izan ere, ikastetxeek ez ezik, kolektibo sozialek ere parte hartuko dute Hiria pentsatu ekimenean, hala nola Atzegik, Iza zentroak, Matia Fundazioak edo Elkartuk; Donostiako Unibertsitateak Arkitektura Eskolaren bidez; Añorgako bizilagunek; eta Donostiako Udalak, besteak beste.\nHorrez gainera, Museum Cemento Rezolak erakusketa iraunkorra berritzeko prozesuaren azken txanpari ekingo dio, eta aurreikuspenak betetzen badira irailaren amaieran inauguratuko da.\n2021-22 ikasturteko ikastaroak martxan.\nDagoeneko eman daiteke izena Zarautz Abesbatzan.\nHondartzako eta Foru kaleko TAO sistema martxan da.


Porru: "@anartist@social.anartist.orgi buruz gehio hizke…" - Mastodon.eus\n@anartisti buruz gehio hizketan, konturatu naiz Peertube instantzia eta txukuna ere badutela, beraz seguraski nere OpenTubeko kontua bertara aldatukot.\n2020(e)ko Urr 02, 18:04 · · Web · 1 · 1 · 2\n2020(e)ko Urr 02, 18:51\n@PorrurenGrabatokia @anartist Ikusi dut funkwhale izeneko gauza bat erabiltzen dutela. FSFek uste dut mediagoblin eta libre.fm erabiltzen zuela. Baina badirudi funkwhale nahiko polita dela. Ez al dituzu zure diskak bertara igo?\nBaita ere, pixelfed instantzia bat dutela ikusten dut. Ni pixelfeden asko nago interesatuta. Pixelfedek ospea izatea nahi dut. Horregatik, donazioak egiten dizkiet. Hain zuzen, orain dela egun batzuk egin nien urterokoa.\n2020(e)ko Urr 02, 19:26\nFunkwhalek itxura oso oso txukuna da du ta, denbora lerroak ez ditunez, federazioa ia ikusezin ibiltzea, ulerterrextasuna hobetuz.\nOaindik ez det kontua sortu plataforman baño seitun ingot ta kantak bertara igo.\nPixelfed ere badu, bai; halare plataforma hoi artistei do bideratuta, beraz ez dakit aproposa izangoan zure erabilerarako/profilakin.\nBestalde nik Pixelfed ez det erabili ideiak eztialako erakartzen (ez det inoiz erabili Instagram ere)\n2020(e)ko Urr 02, 21:58\n@PorrurenGrabatokia @anartist niri plataforma espezifikoak ez zait inporta, ez (proposatzen duzun hau ez beste edozein), niri pixelfed poriektua bera inporta zait.\nFacebooki aurka dago egin beharra eta horretarako pixelfed behar dugu. Dagoeneko whatsappen alternatibak ditugu, facebooken alternatibak ditugu (gutxi gora behera), baina ez dugu Instagram ordezkatzeko ezer. Eta instagram oso oso oso garrantzitsua da gaur egungo jendearentzat. Ondorioz, horri aurka egiteko tresna bat behar dugu.\n2020(e)ko Urr 02, 22:02\n@PorrurenGrabatokia @anartist Bueno, eta niretzat garrantzitsua da argazkiak ta hola igotzea gustatzen zaidalako. Behintzat oporretan joan ondoren, baina aurten hori pixkat zaila izan da ezta? Baina hala ere, instagram jende "normalarekin" edo interneten deitzen zaien bezala "normie"-kin , bueno, ba, ligatzeko edo estatus soziala mantentzeko nahiko beharrezkoa da. Lotsagarria baina bueno. Eta nik ez dut instagram erabili nahi (arrazoi garbiengatik), orduan pixelfed bezalako zerbait behar dut.\n2020(e)ko Urr 02, 22:03\n@PorrurenGrabatokia @anartist gainera, ez du zentzurik anartist mezu hauetan aipatzea, ez baitute euskara ulertzen :D\nSuposatzen det anarkistak direla baita ere ezta? Beraien izena ez dut uste hizkien zorizko konbinazio baten bidez sortu dutenik\n2020(e)ko Urr 02, 22:11\nProiektu batean integratu nahi dut eta bertan nodejs gorrotatu eta jsren beharra duten zerbitzuak baztertzen dituztela\n2020(e)ko Urr 02, 22:17\nNodeJS okerragoa da, JS erabiltzen du, baina badirudi honen bidez, zehazki bere npm pakete kudeatzailearen bidez, malwarea txertatzeko edo erabili omen zela.\n2020(e)ko Urr 03, 07:23\nEnao ziur euskera ulertuko ote duten, baño erroa Katalunian daka. Ideologia libertarioai lotuta dao baño ez dute anarkistak dianik esaten, baizik ta praktika hoi dutela ta kultura librea bultzatze dutela.\n2020(e)ko Urr 03, 08:47\n2020(e)ko Urr 03, 09:24\n@inigoortega Bueno, proposatzea ez do soberan :)\n2020(e)ko Urr 10, 15:55\n@PorrurenGrabatokia Bueno. Niri bestela Peertube asko gsutatzen zait. Ideia oso ona da. Baina azken batean ActivityPub sarean dago. Beste software batzuk honetara konektatu daitezke.


FRANTZIA PASEALEKUA 5 - Berlan Berritze Lanak\nLan motaPortal berrikuntza\nTokiaFrantzia Pasealekua 5, Donostia\nProiektu honetan industriak behartuta komunitate batek eginbeharreko errreformataz hitz egingo dizuegu. Igogailua garajeetara eta atarian kaleko mailara jeitsi da, atari sarreako eskailera-mailak ezabatuz. Bukatzeko, eraikinaren atzeko aldean solairuarte mailara ematen duen sarrera berri bat sortu dugu, Urumea ibaira ateratzeko irteera berri bat.\nLanak egiten genituen bitartean bizilagunak beraien etxera iritsi ahal izateko, behin-behineko eskailera bat muntatu genuen eraikinaren barruko patio batetan, ataritik eta solairuartetik igaro gabe. Honela, atariko eskailera garajeetatik 1go mailaraino botatzeko aukera eman zigun eskailera berri bat egiteko.\nJatorrizko estetika zaintzen saiatu gara, baranda berritu dugu jatorrizkoa jarraitzu eta beirazko baranda berri batekin bateratu dugu. Paretetan berriz, jatorriz zituen friso eta moldurak bikoiztu ditugu.


Bufferraren gainezkatzea Advantech-en WebAccess-en | BCSC - Zibersegurtasun Euskal Zentroa\nBufferraren gainezkatzea Advantech-en WebAccess-en\nLarritasun kritikoko ahultasun batek eragiten die Advantech-en WebAcces-en gailuei. Ahultasun hori baliatuz autentifikaziorik gabeko urruneko erasotzaile batek kode arbitrarioa exekuta lezake.\nZerbitzuarekiko interakzioa konfiantzako makinei murriztea.\nAhultasuna spchapi.exe eta tv_enua.exe exekutagarrietan aurkitzen da, IOCTL 0x2711 deiaren bidez webvrpcs prozesuan. Akatsa gertatzen da luzera finkoko pilan oinarritutako buffer batera kopiatu baino lehen, erabiltzaileak emandako datuen luzeraren baliozkotzea egiten ez delako. Urruneko erasotzaile batek ahultasun hori balia lezake kodea exekutatzeko administratzaile baimenekin.


Zer hartu behar da kontuan etxeko asegurua kontratatzeko? - Ba da beste modu bat | Laboral Kutxa Blog\nEtxeko asegurua kasu jakin batzuetan bakarrik da derrigorrezkoa (esaterako, hipoteka gehienek eskatu egiten dute), baina halere, zabalduenetako bat da, gure ondasunik baliotsuena eta horren edukia babestuta daudela jakiteak lasaitasuna ematen baitigu. Baina, zer hartu behar dugu kontuan bata edo bestea aukeratzeko orduan? Prezioa funtsezko irizpidea da, jakina, baina ez da aintzat hartu beharreko kontu bakarra etxeko aseguruen polizak alderatzeko orduan. LABORAL Kutxan adituak gara Bankaseguruetan eta, beraz, gu aukera gaitzazun nahi dugu. Baina, merkatuan eskaintzen diren askotariko aukerak aldera ditzazun, informaziorik onena izan dezazun ere nahi dugu.\nJarraian, hobeto aukeratzen lagun ahal dizuten funtsezko alderdi batzuk azalduko dizkizugu.\nHirugarrenei eragindako kalteak estaltzen al ditu? Materialak bakarrik edo baita pertsonalak ere? Zein zenbatekotan?\nErantzukizun zibileko estaldura aseguru baten gutxieneko estaldura da, eta hirugarrenei eragin diezaiekegun kaltea estaltzen du. Adibidez, gure hodi bat apurtzearen ondorioz bizilagunaren etxebizitzan izandako kalteak. Kalte pertsonalak izanez gero berdin.\nPuntu horretan garrantzitsua da aseguruaren estaldura zenbaterainokoa den alderatzea: 150.000 eurotik aurrerakoa zenbateko gomendagarria da, nahiz eta berme handiagoko aseguruek 300.000 eurora artekoa eskainiko duten. Jakin beharra dago aseguru batzuek ordezkaritza juridikoaren gastuak ere eskaintzen dituztela, horrelakorik behar izanez gero.\nHigiezinaren gaineko edozein gertakari al dago estalduraren barne? Ba al dago salbuespenik edo bete beharreko baldintzarik asegurua kobratzeko?\nAseguru-poliza batek edukitzaileari buruzko atala izan behar du, hau da, higiezinari berari buruzkoa. Atal horretan kanpoko gertakariak (suteak, uholdeak, tximistak…) sartzen dira, eta hormetan, sabaietan, zoruetan, leihoetan, uraren eta argindarraren oinarrizko instalazioetan eta abarretan eragindako kalteak estaltzen ditu. Estalduraren muga ekonomikoari erreparatu beharko diogu (kaltea konpontzearen kostua osorik estaltzen duen edo ehuneko bat bakarrik), eta baita ere salbuespenik edo baldintzarik ote dagoen.\nAdibidez, haizete baten ondorioz kristal bat hausten bada, haizearen abiadura orduko 90 km-tik gorakoa denean bakarrik sartu ohi da estalduran, baina konpainia batzuek ez dute estaliko haizeak ez badu orduko 120 km-ko abiadura gainditu. Era berean, badira poliza batzuk tximistak eragindako sutea estaltzen dutenak, baina ez tximistak eragindako bestelako kalterik, suterik izan ez bada.\nZenbat eta muga edo salbuespen gehiago izan, orduan eta merkeagoa izan beharko litzateke asegurua. Nolanahi ere, erabakigarria izango da aseguru-etxearen zerbitzuaren kalitatea eta erantzuteko gaitasuna. Horregatik saiatzen gara hobeto egiten.\nEta gure ondasunak? Aseguruak babesten al ditu?\nErantzukizun zibila eta edukitzailea estaltzeaz gain, kontuan hartu behar dugu polizak edukiaren gaineko estaldura espezifikoa ere eskaintzen ote duen, hau da, etxebizitza barruan ditugun ondasunen gainekoa. Etxean ditugun baliozko gauzak zehaztu beharko dizkiogu aseguru-etxeari, bestela, gerta liteke ondasun baten gaineko erreklamaziorik egin ezinda gelditzea kontratuan sartuta ez dagoelako. Ez da ideia txarra gauza guztien argazkiak egitea, batez ere horien serie-zenbakienak, ondoren erreklamatu ahal izateko.\nKontuan izan beharko dugu, halaber, etxetresnen eta antzeko ondasunen gaineko kalteak sartuta ote dauden, bai atal horretan edo higiezinarenean. Aseguru-etxe batzuek, gainera, izozgailuko elikagaiak hondatu izanagatiko ordainak eskaintzen dituzte, argindarraren instalazioan izandako arazoren baten kasuan, esaterako.\nBitxiak eta bestelako ondasun baliotsuak ditut. Zenbaterainoko estaldura dute?\nIldo horretan, polizak berez bitxien lapurreta-asegurua ere sartuta ote duen konpara dezakegu, eta horrela bada zein balio duen. Ondasun baliotsuei dagokienez, aseguru-etxeak ondasunaren balioa berria balitz bezala estaltzen duen ikusi beharko dugu, edo erabileragatiko balio-galera deskontatzeko klausularen bat ote duen. Adibidez, etxean dugun ordenagailuak, urtebete aurretik 1.000 eurotan erositakoak, aseguru-etxearentzat 600 euroko balioa izan lezake urtea igaro ondoren.\nGainera, poliza kontratatu aurretik, baliotsutzat jotzen diren bestelako objekturik ba ote dugun zehaztu behar dugu, artelanak edo larruzko jantziak, esaterako, eta era berean, polizak mota guztietako kausak onartzen dituen edo gai horretan mugak ote dituen kontuan hartu beharko dugu. Adibidez, kasu batzuetan ondasun horien balioa estalita dago indarrez egindako lapurreta-kasuan, baina ez ebasketa izan bada (indarkeriarik gabeko lapurreta).\nAlderatu beharreko beste alderdi bat da polizak lekuz aldatutako ondasunak ere kontuan hartzen ote dituen, hau da, gurekin beste leku batera eraman ditugunak. Aseguru hori baldin badugu, litekeena da ordenagailu eramangarria automobileko maletategitik lapurtzen badigute etxeko aseguruak –eta ez ibilgailuarenak- hartzea ordaina bere gain. Lapurretagatiko estaldura ere izan dezake, edo sarraila-aldaketari dagokiona; kasu horretan, apurtutako sarraila bakarrik estal dezake edo giltzak galtzea ere har dezake barruan.\nBa al dago estaldura osagarririk?\nPoliza goitik behera irakurtzea komeni da, aseguruen artean estaldurak ez errepikatzeko. Esate baterako, litekeena da maskotentzako asegurua sartzea, baina guk dagoeneko haientzako aseguru berezia kontratatua izatea. Kasu horretan, klausula hori kentzea negozia dezakegu, gure benetako beharretara hobeto egokitutako prezioa lortzeko.\nAldi berean, gehien interesatzen zaizkigun estaldura osagarriak kontratatzeaz arduratu behar gara, izan ere, aukera gisa eskaini ohi dituzte, besteak beste, erantzukizunaren mugak zabaltzea edo kaltea sor ditzaketen kausa gehiago kontuan hartzea.\nAseguru-etxeek eskaintzen dituzten paketeak anitzak direnez, askotariko prezioak eta estaldurak dituztenez, garrantzitsua da alderatzea bakoitzak zer estaltzen duen espezifikoki, eta gehien komeni zaiguna aukeratzea. Guretzat garrantzitsuena prezio merkea baldin bada, oinarrizko estaldurak eskaintzen dituen asegurua aukeratuko dugu; baina babestuago sentitu nahi badugu, apur bat garestiagoa den poliza batek lasai lo egiteko moduko kalte-ordainak eskaintzen ote dituen begiratuko dugu.\nTags: etxeko asegurua


Mark Richardsen taula | Deportes | GARA Euskal Herriko egunkaria\nMark Richardsen taula\nMark Richardsen bi lemako taulakaleratua izan zentipo jator batek utzizidan, baldintza bakarbatekin, «irabaztea».Aitzitik, ez nuen lortu,bigarren postuangeratu nintzen\nBehin erabili dut ondoko argazkian azaltzen diren bi taula horien antzeko bat. Alegia, 1979 eta 1982 artean lau bider jarraian munduko txapelduna izan zen Mark Richardsen taularen erreplika bat. Sasoi hartan munduko surflari hoberenetako bat izateaz gain, bere taulak berak egiten zituen surflari australiarrak eta garaian oso berritzailea izan zen diseinua asmatu zuen; «enara ipurdia» zuten bi lemako taula zabalak.\nIrlandan izan zen, duela ia 18 urte. Ingelesa ikasten ari nintzen Belfasten eta eskolarteko surf lehiaketa bat zegoela jakin nuen. Hasiera batean Sligon egin behar zuten eta, Belfastetik oso urrun ez zegoenez, izena ematea erabaki nuen. Momentuan ez nintzen jabetu egiaz Ipar Irlanda edo Ulsterreko ikastetxeek ezin zutela parte hartu, ikuspegi administratibo zurrun batetik begiratuta Belfast Britainia Handiko hiria baitzen eta ez Irlandakoa.\nKontua da azken unean txapelketa lekuz aldatu zutela eta uhartearen beste puntan ezarri zutela hitzordua, Waterford hiritik gertu, Tramore hondartzan, Irlandako hego-ekialdean. Hala ere, joatea erabaki nuen eta han agertu nintzen ingelesa ikasten nuen institutuko txartelarekin. Ez naiz oroitzen eskolaren izenaz eta, begira jardun naizen arren, ez dut topatu, baina erdigunean zegoela oroitzen naiz.\nAurpegi arraroak nabaritu nituen izena ematerakoan, baina kanpotarra nintzelako izango zela pentsatu nuen, esan bezala ez bainintzen ohartu legez ezinezkoa zena egiten ari nintzela. Onartu ninduten eta gainera oso abegikorrak izan ziren nirekin. Oraindik dastamena galdua dut borondate onez eman zidaten te gorriari eman nion zurrupada hartatik.\nHasiberrientzako kortxozko taula handi bat eta sei milimetroko urjantzi bat alokatu nituen. Ikaragarrizko hotza egiten zuen, ura marroia zen eta haizea kristalezkoa, dena zen solidoa, harrizkoa balitz bezala. Taula harekin gauza handirik ezingo nuela egin pentsatu nuen, beraz, olatuak handiak izan arren, urrun joan eta gutxienez olatu luze bat hartzea izan zen nire estrategiaren ardatza, eta horrela pasa nituen finalera eraman ninduten txandak.\nIa Ingalaterrako uretara joaten nintzen arraunean, nola edo ahala aparrak eta uhinak iraganez, eta, han, katxopaz inguratutako eremu basati hartan, puntu txiki ilun bat bihurtzen nintzen. Ahal nuen moduan olatu bat hartu eta ibilbide luzea egiten nuen; gainontzeko lehiakideen parera iristerako jada distantzia luzea egina izaten nuen eta haien ondotik pasatzen nintzenean harriduraz begiratzen ninduten. Ziur aski «nondik azaldu duk hau?» galdetuko zuten.\nMark Richardsen taula kaleratua izan zen tipo jator batek utzi zidan, baldintza bakar batekin, «irabaztea». Aitzitik, ez nuen lortu, bigarren geratu nintzen. Hala ere, ordezkatzen nuen institutuko aldizkarian argitaratu zuten berria, argazki eta guzti. Ezagutzen ez nuen jende askok zoriondu ninduen, baina nire ingeleseko irakasleari ez zion batere graziarik egin, ez ninduen zoriondu. Izan ere, bere iritziz, «Belfastekoa eskola britainiarra da, ez irlandarra».


"Umorea gutxietsita dago" - Araba - Alea.eus\nI. Estarrona / J. Sanchez / S. Fernandez de Aranguiz 2017-11-23 14:06\nGasteizen egon berri da Aitziber Garmendia aktore gipuzkoarra, Solasalean saioan. Umorea aldarrikatu du, baita emakumeek erregistro komikoan eduki behar duten tokia ere.\nPantailan eta oholtzan\nTELEBISTAN: 'Batek daki', 'Euskalduna naiz, eta zu?', 'Zuek hor eta gu hemen', 'Martin', ''Finlandia', Sorginen Laratza', 'Irrikitown', 'Mi querido Klikowsky'. ANTZERKIAN: 'Udako gau baten ametsa', 'Barealdi magikoa', 'Kafka eta panpina bidaiaria', 'Wilt', 'Arrainen bazka', 'Baginaren bakarrizketak', 'Emakumeak izarapean', 'La domadora de fieras', 'Xomorroak', 'Historias terraterrestres', 'Hitz egin dezagun sexuaz'. ZINEMAN: 'Ocho apellidos vascos', 'Mugaldekoak', 'Sukalde kontuak', 'Alaba zintzoa', 'Txarriboda'..\nNolako irribarrea, halako arrazoibide sakona ekarri zuen Gasteizera Aitziber Garmendia aktoreak, aleak eta Oihaneder Euskararen Etxeak antolatutako azken Solasalean saiora. "Jarrera hipokrita" antzematen du umorearekiko, "gehien kontsumitzen dugun generoa izan arren, oso gutxitan saritzen dugulako". Halaber, tradizionalki "gizonezkoei gordetako esparru horretan emakumeen lekua" aldarrikatzen du. Zorrotz aritu da ere zenbait euskal aktorek jasandako kritika gogorrei buruz: "Barre egin behar baldin badugu, egin dezagun barre denotaz".\nZure lehenengo gezurra 13 urterekin esan zenuela jakin dugu...\nAurreneko aldiz antzerki-talde batean sartu nintzenean, 13 urte nituen, eta gezurra esanda izan zen. Beasaingo amateur-antzerki talde bat zen, eta 15 urte behar ziren bertan aritzeko. Inork ez zidan dokumenturik eskatu... Nire urtebetetzean, konturatu gabe, hamalau urte bete nituela esan nien, baina harrezkero berandu zen ni botatzeko, kariñoa hartu zidatelako.\nErregistro komikoan lan egin duzu, batik bat. Zer du umorea zuretzat? Jakinda, gainera, zer zaila den umorea egitea...\nNiretzat badauka zerbait terapeutikoa. Esker onaren karga dauka. Ostiraletik igandera, normalean, funtzioak ditut, eta etxera itzultzen naiz jakinda jende askori barrea eragin diodala. Horrek badu indar hori... Beste erregistro batzuetan ere lan egin izan dut, baina umoreak asko engantxatzen nau. Eta zaila da –egia da– umorea egitea. Gainera, gutxietsita dagoen zerbait da. Oso jarrera hipokrita daukagu umorearekiko. Begiratzen duzu edozein sari-banaketa –Goya sariak, adibidez– , oso zaila da komedia bat sarituta ikustea. Baina, aldi berean, egunero-egunero kontsumitzen den genero nagusia da umorea. Herri bezala, Euskal Herrian behintzat, asko dugu esateko horren inguruan, hemengo sari-banaketetatik hasita; askoz gehiago saritzen da drama, umorea baino, eta gero askoz gehiago kontsumitzen da umorea.\n"Umorea betidanik gizonezkoei gordetako\nesparru bat izan da; gu korrekto mantendu behar gara"\nGaldetu dizugu zer duen umoreak zuretzat, baina zer duzu zuk umorearentzat? Zer eskaini nahi dio Aitziber Garmendiak umoreari?\nEz dakit zer dudan emateko, baina badakit zer eman nahi diodan: nolabaiteko freskotasuna... Ez bakarrik aktore bezala, baizik eta emakume bezala ere. Borroka inportantea dugu hor, umorea betidanik gizonezkoei gordetako esparru bat izan delako. Eztabaida hori asko izan dut telebistako bileretan, edo antzerkigintzan. Emakumeak beti korrekto mantendu behar gara.\nAurkezle aritu naizenean ere, askotan esan didate: 'Zuk korrekto egin behar duzu, ze ko-aurkezlea zara...'. Eta nik erantzuten diet: 'Ja, baina nire lankideek ganberradak esaten dituzte; nire lankideek umoretik jotzen dute'. Nik, emakume bezala, umorea aldarrikatu nahi dut; gure lekua aldarrikatu. Denontzako umorea egon beharko luke mahai-gainean, eta ez dago.\nUmoreak, batzutan, haserrea ere pizten du. 'Euskalduna naiz, eta zu?' saioan lan egin zenuen zuk, eta bertan egin zituen adierazpen batzuengatik, Miren Gaztañaga aktorearen kontrako kanpaina egin zuten sektore batzuek. Nola bizi izan zenuen?\nMirenen kontrako lintxamendu bat egon zen. Goiz hartan bertan Mirenekin lan egiten nuen. Irudien manipulazio handi bat egon zen gorrotoa sortarazi zutenen aldetik. Baina, manipulaziorik ez egonda ere... Mirenek esan zuena esan zuen. Bale. Baina, erridikulizatzen genituen espainolak? Barkatu esatea: ni 'Ocho apellidos vascos' pelikulan egon naiz, eta euskaldunak asko ere erridikulizatzen gaituzte, eta topikoen barruan sartzen gaituzte. Barre egin behar baldin badugu, egin dezagun denotaz. Umorea, askotan da gainera, armarik zorrotzena norberaren hutsuneak eta akatsak azpimarratzeko. Bestalde, hor sartzen da baita ere sare sozialen aurpegi ezkutu hori. Anonimatutik kritikatzea eta erasotzea oso erraza da. Twitterrek horretarako bidea eman zuen. Miren aurkitu zen egoera batean, esaten zuela: nik hau esan dut, nire aurpegiarekin eta nire izen-abizenekin; baina nire kontra ari direnak, zeintzuk dira? Estalita gelditzen dira. Hitzak oso erasokorrak dira, baina izen-abizenik gabe. Babesgabetasun sentsazioa dakar horrek. Asko mindu ninduen lagun bezala; eta aktore bezala ere, ni ere seguruenik egoera hartan aurkitu naitekeelako egunen batean. Itziar Ituñoren kasua dugu ere: presoen inguruko aldarrikapen batzuengatik zer lintxamendu egin dioten. Aktore guztiok sinatu dugu atxikimendu bat. Momentu hauetan, elkarrekin egon behar dugu, goizago edo beranduago denei tokatuko zaigulako halako egoeraren bat, Espainian lan egiten badugu behintzat. Denok esan dugu edo egingo dugu zerbait espainolen gustuko izango ez dena. Gure artean babestu behar dugu.\nZalantza existentzialak jorratu dituzu 'Batek daki' saioan, ETB1en. Gidoitik kanpo... zerbaitetan aldatu du lan horrek zure existentzia? Amatasuna, heriotza... landu dituzu.\nAmatasunarena lehenengoa izan zen, eta gogoratzen dut molestatu egin zidala ETBn nola planteatu zen gaia: Aitziber Garmendiaren zalantzak izango ditugu: Ama izan nahi du? ez? Urduri jarri nintzen, eta esan nien: ni rol bat jokatzen ari naiz, ikuspuntu ezberdinen inguruan informatuko naiz, baina ez jarri nire hitzak hor. Ez dakizue nire zalantza hori den edo ez, eta hala balitz ere, ez nuke telebistan azalduko. Edonola ere, Batek daki askotan eraman ninduen espero ez nuen lekutik. Pertsonalki, ez bakarrik profesionalki, trago inportantea izan zen , gai ezberdin askoren inguruan hausnartzeko bidea eman zidan, eta gai askoren inguruan iritzia aldatu nuen.\nETB1en aritu izan zara batik bat. ETB2ren aldean, anaia txikia zela sentitu izan duzu bertan lanean?\nNik euskarazko telebista kontsumitzen dut, eta, gaizki dago esatea –bertako telebistaren alde egin beharko genukeelako–, baina erdarazko telebista kontsumitzerakoan, kanpokoa kontsumitzen dut. ETB1eko produktuak gehiago interesatzen zaizkit, ETB2koak baino. Edonola ere, ez naiz telebista-erabiltzaile ohikoa; egunero ez dut kontsumitzen. Lan egiterakoan ez dut anai txikia garenik sentitu inoiz; guztiz kontrakoa: sentitzen dut gure herriko hizkuntzan telebista egiten ari garenak gu garela, eta hori iruditzen zait nolabaiteko ohorea, telebista hobea edo okerragoa egin. Ez dut sentitzen gutxiespenik zentzu horretan. Beste zentzu guztietan badago gutxiespena, ekonomikotik hasita: aurrekontua oso diferentea da ETB2rako eta ETB1erako.\nGoenkale ikusten zenuen? Desagertu denetik, hutsune bat antzematen duzu? Beste gauza askoren artean, tranpolin bat ere izan zen aktore euskaldun askorentzat.\nNik uste dut fikzioa falta dela ETB1en, agian fikzioa delako nik gehien kontsumitzen dudana. Goazen dago, baina oso publiko mugatuarentzat, gaztetxoentzako. Goenkale tranpolin bat izan zen, eta baita lanbide egonkor bat mundu ero honetan –antzezpenaren munduan ez dagoelako ezer egonkorra denik–. Hutsunea, Goenkalerena preseski baino gehiago, euskal fikzioaren hutsunea nabaritzen dut. Orain, ETB1ek Kataluniako serie baten eskubideak erosi dituela, eta seguru oso ondo dagoela, baina, nik azpimarratzen dut, hemen produzitutako fikzioa egon beharko lukeela.\nIdiazabal gazta maletan sartuta joan zinen Madrilera. Aktore euskaldun asko dabiltza orain han lanean. Zelakoa da egoera?\nOso garai suabean joan nintzen. Orain igual animoak aztoratuago daude, Kataluniakoagatik eta Miren Gaztañagarekin eta Itziar Ituñorekin gertatutakoagatik... Ni joan nintzenean, oso bare zegoen asunto politikoa eta linguistikoa ere. Nik txip aldaketa egin behar izan nuen, egunerokotasunean euskarazko hitz bat bera ere ez erabiltzeko, eta azkenean Bellas Arteseko takileroari euskaraz irakasten bukatu nuen. Bizikidetzan ere ezberdinak gara, eta euskaldunoi beti esaten ziguten asko jaten genuela, eta gure osptzeko aitzakiak beti mahai-inguru batean direla. Nire ama etortzen zenean, tupperrarekin etortzen zen: babarrunak, mondejua, odolkia... Paco Martinez Soria nintzen! Eta lankideak etxera gonbidatzen nituen. Niretzat oso inportantea zen han ondo jatea. Etxetik urrun ez sentitzea. Bost ordu besterik ez dira, baina benetan etxetik urrun sentitzen zara. Agian gehiena da hizkuntza faltak ematen dizun desosegu hori, desamparua. Goizetik gauera arte erdaraz mintzatzea. Nik hizkuntza oso barneratuta daukadan zerbait da. Lotura handia ematen dit nire sustraiekin, nire herriarekin eta nire jendearekin. Eta hango bakardade hura, bai suertatzen zitzaidala arrotza, urrunekoa... Baina Egia da oso ondo zaindu nindutela; ni nintzen la rubita del nombre raro. Leku guztietan bezala, kontua zure giroa aurkitzea da.\nUmorean bikotelagun nor aukeratuko zenuke?\nBat aukeratu beharko banu, Elena Irureta. Berarentzat hasi nintzen lanean 2003an, Martin telesailan, eta hasieratik egon zen gure arteko kimika oso ona. Asko kostatzen zitzaigun barreari eustea, baina horrek xarmangarriago egiten zuen gure harremana. Umea nintzenetik erreferente bat izan da niretzat. Berarekin lan egitea kriston oparia izan zen.\n"Zapaltzen dituzunean ikusten dituzu marra gorriak\nZein da zure marra gorria lan bati baiezkoa edo ezezkoa emateko?\nEz nuke jakingo esaten marra gorriak non ditudan, baina badakit zapaldu ditudala. Ni eroso sentitzen naizen lanak aukeratzen saiatzen naiz. Nahiz eta lana oso gustuko ez izan, behintzat nire paperak eroso sentiarazi nazan. Marra gorria, dudarik gabe, errespetua da. Behin monologo bat egiteko eskaera jaso nuen, eta idatzita bidali zidaten. Bazen nolabait oso erasokorra emakumeekiko; oso umore azalekoa zen. Fijatu zaitez gizonezkoentzat idazten dituzten monologoentzat, eta emakumezkoentzat idazten dituztenentzat. Badirudi guk gai batzuen inguruan bakarrik hitz egin dezakegula, eta hortik aurrera ezin garela haruntzago joan. Monologo hori jaso nuenean, pentsatu nuen: nik ez dut hau esan nahi; ez dut honetan sinesten. Aldi hartan ezetz esan nuen. Gehiagotan ere ezetz esan dut, telebistan, batez ere. Baietz ere askotan esan dut, eta gero pentsatu: ezetz esan behar nuen; non sartu naiz? Entretenimendua ez da edozer gauza. Antzerkian gehiago errespetatzen da hori, baina telebistan ez. Entretenimendu bezala ez du edozerk balio. Showa emango dugu, bale, baina eskaini dezagun kalitatezko zerbait. Marra gorriak askotan ikusten dituzu zapaltzen dituzunean; eta ikasi dut zapaldu behar ez diren mugak zeintzuk diren. Baina hemendik aurrera seguru gehiago zapalduko ditudala.\nAukerarik al dute emakume nagusiek antzezte-munduan?\nEz, ez. Eta haserratzen nauen gai bat da. Adinak asko zigortzen du emakumea. Gizarte honetan, zahartzea ez da berdin bizitzen emakumeen eta gizonezkoen kasuan. Zenbat gizonek jartzen dituzte botoxa? Balantze batetik hastearren.\nInterpretazioaren munduan ere, gehiago penalizatzen zaie emakumeei. Eta, azkenean, arte eskenikoek kontatu behar dutena da bizitzan gertatzen dena, edo bizitzaren inguruan kontatu nahi duzuna. Eta bizitzan, jaun-andreok, edade guztietako jendea dago, ez bakarrik 20 urteko neska politak. Bestalde, itxura onak duen karga hori du. Badirudi edertasuna oso lotuta dagoela lanbide honekin, eta edertasuna, aldi berean, gaztetasunarekin lotuta dago. Beti borrokatuko dudan zerbait da. Gogoratzen dut 80 egunean pelikula ikusi nuenean, hainbeste hunkitu nuela! Hain maitasun-istorio polita kontatu zuten, bi emakume edadetuena... Bazen garaia, pentsatu nuen, norbait halako zerbait egiteko, eta benetako jendearen istorioak kontatzeko.\nTxindoki azpian jaio zara. Zer da zuretzat Txindoki?\nKonfesio bat egingo dizuet? Ez naiz igo Txindokira.\nBenetan? Kar, kar...\nLeiho parean nuen-eta! Niretzat etxeko sala bezalakoa zen. Ez da hain diferente izango han goitik...Ez, ez dut hau harro esaten. Urtero diot igoko naizela, baina gero ez naiz inoiz igotzen. Nire gelatik ikusten nuen lehenengo gauza zen Txindoki. Ni bizi nintzen etxea Ñaiñarri izena du, eta Ñaiñarri da Txindokiren beste izena.\nHandia estreinatu berri da, ikusiko zenuen...\n"Harro sentiarazten nau Handia bezalako\neuskarazko maisulan bat ikusteak"\nEta Paul Urkijo arabarrak Errementari filmatu du euskaraz... Zelan ikusten duzu euskarazko zinemaren egoera?\nEgoera orokorra ez dakit –zer diru-laguntza dauden eta abar– eta horren inguruan ez naiz mintzatuko. Baina, Handia ikusi nuenean, atera nintzen zinematik eta ez dakit zenbat aldiz errepikatu nuen: ostia, ostia. Lan ikaragarria da. Hunkituta eta oso harro atera nintzen gure herrian halako zinema egiten dela ikusi nuelako. Madrilgo lankideei esan nien ikustera joateko. Eta denak: 'Pero sales tú?' 'No, pero tienes que verla!' 'Es que me lo has dicho con tanto ímpetu...!' Harrotasun puntu bat ematen du ikusteak zure herrian, zure hizkuntzan eta bertako jendearekin halako zinema egiten dela. Errementari ere ikusi nahi dut. Nolabait, guraso batek sentituko duen harrotasuna sentitzen dut. Ez da nire lan bat, ez dut zentzu horretan saltzen, baina bai pixkat-pixkat nirea sentitzen dudala, euskal herritar guztiek sentituko duten bezala, harrotasuna ematen duelako zure herrian eta zure hizkuntzan maisulan bat egitea lortzen denean.\nNoiz itzaltzen duzu telebista?\nAskotan. Debateak ez ditut soportatzen. Giroa kutsatzen dute. Eta komentario mingarriren bat egiten badute, telebista itzali eta, bakarrik egonda ere, nire bakarrizketa bota egiten dut lasai gelditzeko.\nEta antzerkian? Bravorik bota al duzu inoiz? Edo eztarrian itota gelditu...\nEztarrian itota normalean ez, barruan gelditzen den guztiak kalte egiten duelako. Bravoa askotan bota izan dut. Oholtzan nagoenean txaloen momentua gustatzen ez zaidan bezala –ez naizelako eroso sentitzen–, publikoan nagoenean ikaragarri disfrutatzen dut. Txalo egiten dut zerbaitek benetan hunkitu baldin banau, eta braaaavo esaten dut, bai. Euskaraz aupa esan leike, edo oso ona... baina braaaavo ez da gauza bera. Hori castellanoz esaten dut normalean.\nObjektu bat ekartzeko eskatu dizugu...\nBi gauzatxo ekarri ditut. Lehenengoa, pololo batzuk. Nire antzezlan fetitxe batean atera nituenak dira: Emakumeak izarapean antzezlanarena. Nire lanik kuttunena da, umore egiteko zuen moduagatik, eta emakumea erakusteko zuen modu bereziagatik. Nire pertsonaiak pololo hauek ateratzen zituen. Geunden belaunaldi ezberdinetako bost emakume oholtza gainean, bakoitza bere sexu-fantasia adieraziz. Zen mdu bat oso ausarta zen sexuaz hitz egiteko; ez dut esan nahi erasokorra zenik. Oso goxoa zen, oso polita. Pololo hauek karga emozionala dute niretzat, funtzio horrek lehen eta gero bat markatu zuelako nire bizitza pertsonalean eta profesionalean. Eta ekarri dudan bigarren objektua bi argazki hauek dira: ni antzerkian hasi nintzenekoak. Momentu horietako grinaz gogoratzen naiz argazkiak ikusten ditudanean: nik noizbait amestu nuen leku honetan izan nahi nuela. Eta baxualdiko momentuetan –ze izaten ditugu asko, profesio honetan– argazki horiek begiratzen ditut. Etxean dauzkat jarrita, iman batekin. Indarra ematen didate.\n"Gertatzen dena gertatzen dela,\nshowak aurrera jarraitu behar du"\nAbesti bat ere ekarri diguzu...\nShow must go on, Freddy Mercuryrena. Nire bizitzako esentzia biltzen duen abesti bat da, bai profesionalki bai pertsonalki. Mila egoera ezberdinetatik pasatzen gara, eta aktore garenoi askotan tokatzen zaigu oholtzara igo eta funtzio hori defendatzea. Nire zainetan bizi izan dudan zerbait da, eta nire bizitzako leloa horixe da: gertatzen dena gertatzen dena ere, showak aurrera jarraitu behar du.\nEta, meriendatzeko? Solasalean saioan zuen askaririk gogokoena prestatzen dugu...\nKafesne-zopak, aitonak prestatzen zituen bezala, azukrea ogi gainean kras kras egiten zutenak. Halaxe esaten genien: kafesne-zopak kras kras. Eta, bestela, gazta-bokata. Gaur meriendatzeko, errazagoa da hori!